text:
Amor pa naturalesa, sea pa matanan di flor of di fruta ta loke e ta sinti y tur dia ta percura pa mantene su cura bunita y yen di bida, manera el a sigura. Asina a expresa Carmen Tromp un persona pensionado cu a ricibi reportero di Bon Dia Aruba cu un sonrisa na su cas y a comparti un rato ameno pa conta cu for di basta añanan caba ora el a cumpra su cas e tabata kier un cura yen di naturalesa.
Añanan despues el a haci un ampliacion di su cas, a bin murayanan y e cura a cuminsa crece cu matanan pero algun di nan cu e tempo a muri y a haya malesa, “bo tin cu controla bo matanan pa nan no haya vruminga of yuwana, bo mester ta consciente di nan tambe”.
For di chikito Tromp y su famia a lanta cu mata y cunucu, awor door cu e ta un persona pensionado tur mainta cu e tin e tempo e ta bay den su cura pa asina wak kico ta bon y kico no pa e sa na unda e tin cu pone su atencion na unda el a menciona cu naturalesa ta duna alegria p’e.
Tromp a splica cu e ta pone vitamina pa su matanan, ademas di tera cu nan tin cu haya regulamente pa motibo cu tin matanan cu mester di mas atencion caminda cu e ta cumpra diferente hermentnan pa mantene nan, ademas di awa.
Den dianan aki door di yobidanan Tromp a afirma cu e ta coy awa di yobida den bakinan y usel’e pasobra awa na Aruba ta hopi caro, el a declara cu den un luna seco sin yobida e por gasta hasta 500 florin den awa so.
Un inversion di tempo y placa basta grandi a wordo haci manera el a menciona, pa motibo cu e ta cumpra su matanan pero ademas tin cu cumpra saconan di tera tur luna, pochinan y manera el a sigura “si mi ta wak un mata bunita of un pochi bunita mi ta cumpr’e, bo ta keda inverti den bo tereno y al fin cu tur cos cu bo ta haci den bida bo tin cu inverti pa haya felicidad y placer despues”.
Tromp tambe a conta cu el a bay diferente curso na unda el a haya informacion basico con pa cuida mata of ki tipo di mata ta bon pa planta na Aruba, asina mes el a declara cu el a haya otro personanan cu ta comparti informacion cu otro mediante rednan social, cu ta intercambia idea por ehemplo riba Facebook tin e grupo ‘Pasa tempo den cura’.
“Asina bo ta haya idea, ora mi ta saca mata mi ta publica riba Facebook pa wak ken ta interesa pa busca of tin hende cu ta trece tambe”, Tromp a bisa.
Un publicacion cu a hala atencion tabata uno na unda el a planta un mata di Pitaya of Dragon Fruit, Tromp a comenta cu pa prome biaha el a haya e fruta cu tabata cora pa den pero esey ta un di e diferente tipo di e fruta aki, tambe el a expresa cu el a haya cierto tips di con e mester cuida e planta pa por sigui haya mas fruta di dje.
Pitaya ta un di e fruta cu mas e tabata warda pa purb’e pa motibo cu manera el a indica, su prijs na supermercadonan ta hopi halto y door di esey el a dicidi pa cultiv’e pa asina ey e por haya e fruta den su mesun cas.
“Mi ta bay intercambia pa wak si mi ta haya e blanco e ora y e persona ta haya e cora” el a sigura.
Di e tipo di mata cu mas e ta gusta Tromp a bisa cu “mi ta gusta tur dos, mi ta gusta flor pa mira, fruta y berdura cu mi tambe tin como promenton of pampuna cu mi ta comparti cu mi famia”, el a afirma.
Tromp a bisa cu hopi hende tambe por purba di planta algo den nan cas, antes hopi hende tabatin hofi chikito den nan cas pero awor e tradicion ey a wordo perdi, pero asina mes desde cu pandemia di Covid-19 a haci presencia algun hendenan a dicidi di cuminsa planta den nan cura como hobby ora tabatin shelter in place.
Na Aruba tin algun tereno fertil cu Tromp a sigura cu hende no ta haci nada cune, “si por forma un sorto di cooperativo di bisiña y tur hende pone un tiki cen por haci uso di dje y por haya nan mesun productonan pa nan mes”.
Pa finalisa, por a mira cu casi henter su cura ta yen caba cu diferente tipo di matanan di fruta como mispel, sorsaca, macapruim, papaya, pitaya, coco y di berdura tin diferente promenton, pica, jalapeño, pampuna, entre otro.


c: text/html

text:
(AP) – R. Kelly, e celebridad conoci pa su gran hit “I Believe I Can Fly,” a keda sentencia riba dialuna den e huicio pa caso di trafico sexual, despues di decada largo scapando di responsabilidad criminal pa e gran cantidad di acusacionnan di mal conducta cu hende muhe y muchanan.
Un hurado di 7 homber y 5 muhe a haya Kelly, di 54 aña di edad, culpabel pa tur 9 acusacion, incluyendo crimen organisa, riba nan di dos dia di deliberacion. Kelly, bistiendo un tapaboca, a keda sin palabra, cu su mirada abao mientras cu e veredicto tabata ser lesa den corte federal na Brooklyn.
Fiscalnan a alega cu e grupo di managernan a yuda Kelly yega na e muhenan aki, y mantene nan obediente y keto, ta loke a crea un empresa criminal. Dos hende a keda acusa y sentencia conhuntamente cu Kelly den un caso federal separa cu ta pendiente na Chicago.
Kelly tambe a keda haya culpabel di delitonan criminal cu ta acusa su persona di a viola e Mann Act, cual ta haci ilegal e hecho di transporta un persona na otro estado pa “propositonan inmoral.”
“Na e victimanan di e caso aki, boso stem a keda scucha y a ehecuta husticia,” abogado di Merca, Jacquelyn Kasulis a bisa.
Peter Fitzhugh, un agente di Homeland Security Investigations a comenta cu e veredicto ta trece un final na e poder di Kelly cu tin decada ta controla e bida di tur e victimanan, causando teror den nan.
Kelly ta enfrentando te hasta 20 aña den prison. E sentencia ta planea pa dia 4 di mei.
Kelly su abogado, Deveraux Cannick tabata desapunta cu e veredicto.
“Mi ta kere mi ta hopi mas desapunta cu e gobierno cu a trece e caso aki dilanti, te hasta mirando tur e elementonan cu no tabata consistente,” Cannick a bisa.
Varios diferente victima a testigua den detaye durante e huicio, acusando Kelly di a somete nan na actonan perverso y dañino tempo cu nan tabata menor di edad.

robotstxt: allowed

filter: keep


text:
ORANJESTAD — Mas cu mitar di e studiantenan Arubiano na Hulanda ta cambia di estudio den nan prome aña. Esaki ta un di e conclusionnan di un rapport recien di departamento di enseñanza di Arubahuis na Den Haag.
Ta trata aki di un rapport basa riba tres investigacion chikito cu Arubahuis a haci for di 2010 te cu 2013 bou studiantenan Arubiano na Hulanda. Cada aña alrededor di 300 bursaal Arubiano ta bandona e isla pa bay studia. Aña pasa 55 porciento di nan a dicidi pa stop cu e estudio cu nan a scohe pa bay pa un otro den semester siguiente. Esaki ta casi dobbel di e percentahe di studiante di prome aña Hulandes.
Falta di preparacion
Segun parlamentario Desiree Croes (AVP), hopi studiante no ta bon informa riba e estudio of ta scohe pa un estudio basa riba conseho di nan mayor y no ta sigui nan mesun preferencia. Mas ainda e cambio rigoroso di un bida relativamente simpel y protehi na Aruba pa un bida den ciudad na un pais cu nan no conose ta cay studiantenan hopi pisa. Croes ta kere cu e falta di preparacion na Aruba ta pone cu asina hopi biaha studiantenan ta faya e prome aña.
Encuentro y workshop
Minister di Educacion Michelle Hooyboer-Winklaar tambe ta di opinion cu no tin suficiente informacion ni guia pa e studiantenan. Pesey e kier organisa un encuentro cu studiantenan cu ta bay afo. Tambe e kier ofrece tayer na esnan yegando final di nan scol secundario y lo bay focus hopi riba unda demanda ta pa profesionalnan nobo, por ehempel na scolnan.
Autor: Ariën Rasmijn


text:
Kralendijk – Jodeska Cicilia sekretaria di Fundashon Prensès Wilhelmina Fonds huntu ku Nazario Alberto, ayera 2 di sèptèmber parti mainta, a bishitá gezaghebber di Boneiru Edison Rijna. Esaki pa gezaghebber hasi e promé donashon, i di e manera ei inisiá ofisialmente ku luna di sèptèmber, e luna di kolekshon pa fundashon Prensès Wilhelmina Fonds. Gezaghebber Rijna despues di a hasi donashon, a deseá e fundashon tur klase di éksito.
For di aña 2007, Nazario Alberto anualmente ta hasi un kaminata pa rekoudá fondo pa fundashon Wilhelmina. E aña aki riba e fecha 28 di sèptèmber tres or di atardi, Nazario ta sali for di bario Rincon i pasa den otro barionan di Boneiru i terminá riba “Plenchi Oranje” dilanti di El Mundo.
Riba “Plenchi Oranje” pueblo Boneriano por bin hasi donashon. Tambe ta posibel pa swaip karchi di banko, tur esaki pa un bon kousa.
Riba foto gezaghebber Rijna, e promé donashon pa e fundashon


text:
Gradicimento y Invitacion
Pa medio di esaki su querida esposa, yiunan y nietonan kier a gradici na tur esnan cu na un manera of otro a compaña nos y duna nos sosten, Consuelo y forsa durante fayecimento y despedida di nos defunto casa, tata, abuelo y ruman stima
Sr. Maxiomo Werleman
Mihor conoci como: “Max”
Boso muestra di atencion ta di hopi aprecio y un gran sosten pa nos. Un danki di curason pa un y tur cu a manda mensahe y condolencia riba facebook, whatsapp, email, telegram y yamadanan telefonico cu palabranan bunita pa nos defunto stima. Un special na enfermeronan di ambulance y na Dr. Texeir. Un danki na Pastoor Jairo pa e bunita palabranan durante despedida, un danki na coleganan di Alhambra Casino pa boso sosten. Un danki na Juf. Vanessa van de Veldt y Mr. Dennis Willeford di International School (ISA_ pa boso sosten, un danki na mi tanta Pilar Giron Rasmijn, Omo Juan Giron, na mi primanan Janeska Giron pa e video clip y na Aurora Funeral Home pa na excelente servicio.
Alavez nos kier a invita famia, amigo, bisiña y conocirnan pa 3 santo sacrificio di misa pa descanso y eterno sosiego di nos defunto stima na Caterdral San Francisco de Asis; diahuebs 23, diabierna 24 y diasabra 25 di September pa 7 pm.
Boso presencia ta altamente aprecia,


text:
Mayan nos ta konmemorá 70 aña di e Promé Konferensia di Mesa Rondó (RTC) na Ulanda ku tabatin komo tema: “deliberashon entre teritorionan Ulandes pa yega na un Reino nobo”. Den e artíkulo aki mi no ta trata e kontenido tékniko, sino e konteksto kolorido di e konferensia na kua historia nunka a dediká sufisiente atenshon.
Introdukshon
Porta pa outonomia a habri na 1942 ora Reina Wilhelmina a anunsiá ku despues di guera lo start un era nobo den kua e kolonianan lo haña mas di bisa. For di e momentu ei a instalá vários komishon pa delineá e direkshon nobo. Tabatin diferente kontakto entre di Willemstad i Paramaribo, pero Indonesia, preparando pa independensia, no tabatin e nesisidat pa partisipá. Sin duda e protagonista den e proseso pa outonomia tabata e polítiko di Curaçaosche Rooms Katholieke Partij (CRKP), Moises Frumencio da Costa Gomez (Dòktor), sostené pa e briante hurista yu di tera, Willem Charles de La Try Ellis. Riba 26 mart 1947 Staten ta nombra Dòktor komo representante Antiano na Ministerie van Overzeesche Gebiedsdelen pa asina aselerá nos outonomia.
Bataya religioso pa forma parti di delegashon di Antia
Na ougùstùs 1947 a anunsiá ku e RTC lo tuma lugá na sèptèmber 1947. Mes ora pelea a start tokante afiliashon religioso di e delegashon Antiano. Un sentimentu fuerte tabata ku apesar ku e gran mayoria di pueblo tabata katóliko no mester nombra hopi katóliko pasombra nan ta ‘ménos desaroyá i sivilisá’. Beurs, un korant no-katóliko i pro Partido Demokrat (DP) a defendé e ponensia aki. E korant katóliko i pro CRKP, Amigoe, no tabata di akuerdo, pero mester a rekonosé derota: Katólikonan a haña solamente un (1) representante, mientras ku e otro shete (7) miembronan tabata di sea partidonan no-katóliko òf di e gruponan Ulandes i Hudiu.
Partido Demokrat (DP) ta pone kuchú riba mesa
Manera e fecha di e RTC a bira konosí, DP a start ku ponementu di pia pa su rival Dòktor loke a trese duda den partipashon di DP. Efraim Jonkheer, lider no-katóliko di DP i ganadó di elekshon pa Staten na 1945, a mira kon Dòktor -intelektualmente superior i ku konosementu vasto di ‘politiek Den Haag’- tabata haña tur mérito pa e kambionan na kaminda. Pakolmo e relashon entre Dòktor i su partido a deteriorá di tal manera ku e tabata sinti su mes mas na kas ku Komité di Pueblo (KdP). Jonckheer mester tabata sa ku si Dòktor lanta su mes partido, e lo a bira un menasa grandi. DP a hunga su papel di ‘rebelde’ i a trese algun punto sino fono i a eksihí ku si “Ulanda no rekonosé nos outonomia, ta bandoná e RTC.” Despues ku Staten a bai di akuerdo ku e kondishonnan di DP, e partido a deklará: “Otro triumfo di DP”. KdP a dal bèk den su foyeto ku DP ta bai e RTC “pasombra ta KdP a pone pia abou”.
Deseo di Ulanda pa e skohe kandidatonan di Antia Ulandes
Despues di vários intento, Staten riba 2 desèmber 1947 a bai akuerdo ku e siguiente delegashon. Kòrsou: Moises Frumencio da Costa Gomez (CRKP), Efraim Jonkheer i Stephanus Werenfridus van der Meer (DP) i Alex Curiel (sin partido). Aruba: Jan Hendrik Albert Eman i Juan Enrique Yrausquin (di Arubaanse Volkspartij, AVP). Boneiru: Lodewijk Daniël Gerharts (sin partido). Islanan Ariba: William Rufus Plantz (sin partido). Gobièrnu Ulandes for di un komienso a solisitá Staten pa proponé 16 kandidato for di kua Ulanda lo a skohe e 8 integrantenan Antiano, pero e petishon a keda rechasá. Dor di tur rèkmentu di kakiña polítiko e RTC a skùif pa yanüari 1948.
Un mayoria di delegashon Antiano ta yega RTC lat
5 miembro di e delegashon Antiano a disidí di tuma un ruta largu i kostoso pa yega Ulanda. Ku avion nan bula bai New York riba 14 yanüari, keda 4 dia pa despues via barku bai Southhampton, Inglatera i via tera yega London. Na London no por a haña buelo pa Ulanda. Dòktor i Curiel ku ya tabata na Ulanda, a logra posponé e RTC ku algun dia. Finalmente a charter un avion pa Schiphol riba 23 di yanüari. E delegashon a risibí hopi krítika pa e aventura aki. Na apertura di e RTC riba 27 yanüari tur miembro tabata presente, inkluso Indonesia komo opservadó.
Fiesta te mardugá i luho
Apesar ku tabatin algun limosin na disposition di e delegashon Antiano, miembro Alex Curiel, segun algun korant, a okupá hinter un ‘suite’ den hotel i a bai Ulanda ku 2 Buick nobo for di Kòrsou pa su uso personal. Un mayoria na Kòrsou a desaprobá e akshonnan di Curiel. Tambe a sali den notisia ku algun miembro tabata bishitá famia na lugá di traha i ku un miembro a bai keda serka amigunan den un otro suidat apesar di tabatin hotel reservá. Pa koroná obra, a raportá fiestamentu di e delegashon, inkluso unu ku a kaba tempran mainta, “Curaçao fuifde tot half vijf”.
‘Walkout’
Despues di vários seshon tras di porta será, riba 16 di febrüari a tene e promé reunion públiko di e RTC. Van der Meer papiando tambe na nòmber di Eman, Yrausquin i Jonckheer tabata di opinion ku no a sigi e mandato di Staten loke a pone ku nan a bandoná sala. Da Costa Gomez i Gerharts públikamente a kritiká e desishon di e 4 miembronan. Riba 27 di febrüari Jonckheer, van der Meer i Yrausquin ta bandoná e RTC i Ulanda.
DP ta denunsiá Reino i lanta deseonan di Venezuela pa aneksá ABC
Despues di a bandoná e RTC, DP a organisá protesta kontra Ulanda i a manda telegram pa pidi Nashonnan Uní i Organisashon Panamérikano (ku despues a bira Organisashon di Estadonan Amérikano) kondená Ulanda. Esakinan no a hisa e petishon for di tera. Mayoria di pueblo a desaprobá e akshon di DP. Pa e delegashon Antiano ku ainda tabata na mesa, esaki tabata un traishon. Venezuela a tuma bon nota di loke DP a hasi i a probechá pa durante un enkuentro di e Organisashon Panamérikano di 30 mart-2 mei 1948 argumentá ku e islanan ABC ta pertenesé na Venezuela i ku ta ora pa nan bira Venezolano.
Alegria pa Dòktor i Kòrsou, desapunto pa Jonckheer i Kòrsou
E RTC ta tèrminá eksitosamente riba 18 di mart 1948. A logra inkluí tur punto Antiano demostrando ku Dòktor tabatin rason pa bisa ku ta na mesa bo ta prevalesé i no ora bo bandoná esaki. Despues ku e tres miembronan a bandoná e delegashon Antiano, Dòktor a haña mas espasio pa elaborá riba su vishon pa un Reino nobo. E a introdusí su proposishonnan hopi avansá pa un konstitushon nobo ku e a yama Statüt. E aktitut di DP a pone Dòktor su popularidat krese enormemente. Poko despues di e RTC e a lanta Partido Nashonal di Pueblo ku un aña despues ta gana elekshon.
Willemstad, Curaçao
Lista di fuente
Nationaal Archief Curaçao
Beurs, 4 augustus 1947
Beurs, 2 december 1947
Amigoe, 18 december 1947
Dr. Kasteel, A. “De Staatkundige Ontwikkeling der Nederlandse Antillen (1956)”
Elsevier Weekblad, “Negen Mannen en een Vraagteken”, maart 1948
De Surinamer, 2 maart 1948
Fotonan: Di man robes ariba den direkshon di oloshi: da Costa Gomes, Jonckheer, Gerharts, Eman i Yrausquin


text:
Diasabra dia 17 di Juli, E proyecto “Tienda di Ley” a start sali bek cu asistencia huridico di tur diasabra na Cas di Partido.
Tienda di Ley ta un proyecto cu ta cay bou di Plataforma Hobennan Profesional cual ta un division di Partido AVP caminda hobennan profesional cu un curason humilde y agradecido ta reuni y brinda diferente asistencia huridico na nos comunidad. E proyecto aki a cuminsa na aña 2018 cu un efsuerso colectivo di varios hoben comprometi y motiva pa sirbi e comunidad y e acogida tabata hopi bon. Den aña 2020 pa motibo di e pandendia mester a para e servicio aki pa publico temporalmente pa asina por cumpli cu protocol nan di DVG.
Plataforma Hobennan Profesional kier informa e comunidad cu Tienda di Ley lo ta habri bek pa publico tur diasabra for di 3:00 PM te cu 5:00 PM na Cas di Partido Playa.


text:
17-2018 – Entrante prome di mei 2018 KvK no ta tuma cheque di banco mas
Oranjestad – Entrante 1 di mei e aña aki Camara di Comercio y Industria di Aruba (KvK) oficialmente lo no acepta ningun tipo di cheque di banco mas como forma di pago pa su servicionan. E ultimo dia cu ainda esaki lo ta posibel ta dia 30 di april 2018. E motibo tras di esaki ta relaciona cu e decision cu Asociacion di Banconan di Aruba (ABA) a tuma pa descontinua e uzo di chequenan personal y tambe chequenan corporativo como formanan di pago.
ABA a indica cu cheque ta un forma anticua y ineficiente. Algun motibo pa no uza cheque mas ta cu cheque ta algo cu bo tin cu skirbi na man, e ta tuma hopi tempo, y tin su riesgonan manera: falsificacion, falta di fondo, expone e cliente y tambe e ta tuma mas tempo pa pasa e placa. Pa mas informacion bishita www.checkoutaruba.com.
KvK kier recorda cu bo pagonan por wordo procesa sea via un transferencia online, den placa efectivo, of via e ATM na bali di recepcion di KvK. KvK ta spera cu tin comprension y cooperacion di parti di tur clientenan pa cu e decision aki.
Pa mas informacion por tuma contacto via: businessinfo@arubachamber.com of yama na 582-1566 ext. 27/30/35/42.
Aruba, 23 di april 2018
Camara di Comercio y Industria (KvK)


text:
CochabambaNews
Yannick cu un bon bataya
Ta keda net cortico pa e ronda final na Cochabamba
Bolichero Yannick Roos ta duna bon bataya pero no ta logra avansa pa e ronda final den e XI Juegos Suramericanos Cochabamba 2018
Apesar di a perde su wega 2 – 1 den e kwart final, e bolichero Yannick Roos sin duda por mira tras di un tremendo prestacion den e weganan Sur Americano 2018. Desde e comienso di e torneo Yannick tabata consistente den su wega y ta logra keda den e prome 8 competidornan den un elenco di nivel halto den e continente aki. Mester bisa cu Yannick a perde su prome wega contra di Zoghaib pero despues ta empata esaki 1 – 1. Ultimo wega tabata sera pero e brasilero a tira pa un pin di 263 cual tabata hopi dificil pa gana.
Esaki ta e di dos wega grandi pa Yannick Roos y no tin duda cu den futuro sercano nos lo tende mucho mas di e bolichero Arubano.
Pabien Yannick.


text:
Pa reanuda trabao di construccion, tur compania mester aplica pa un permiso na DOW y mester cumpli cu tur rekisito legal. Trahadornan di contratista mester haya un badge y dje forma aki por cuminza traha bek.
E compania mester trece prueba cu tur trahador ta inscribi na SVB, nan tin AZV, nan ta registra na Labor, ta algun di e condicionnan nobo cu ta na vigor.
Tambe e compania mester presenta un sorto di contract di tur e trabaonan cu e tin.
Ora completa tur esakinan, cu e permiso wordo emiti, tur trahador lo haya nan badge y asina por start bek y sigui nan projecto.


text:
• Publicacion pa prome bes di un Maneho Economico Integral; ‘Economic Policy: A Strong and Resilient Economy 2019-2022’ cu ta inclui e Seis Sectornan Prometedor pa diversifica economia di Aruba den Turismo, Economia di Crecemento, Logistica, Agricultura, Economia Circular y Industria Creativo.
• Publicacion y actualisacion di Plan Strategico Nacional ‘Nos Plan, Nos Futuro’ pa un desaroyo sostenibel teniendo cuenta cu e 17 Metanan di Desaroyo Sostenibel (SDG’s) di Nacionan Uni.
• Ampliacion di Canasta Basico cu 11 producto di prome necesidad y ta amplia cu productonan di higiena pa combati COVID19
• Introduccion di e APP ‘Control di Prijs’ pa empodera e consumidor cu informacion di prijs maximo di productonan den Canasta Basico y di productonan regula.
• Digitalisacion na Departamento Economico pa mehora servicio na cliente cu introduccion di formulario digital pa peticion of cambio di permiso y introduccion di e portal digital di inversion.
• Pa empodera nos entrepeneurs e unidadnan di IDEA y Exprodesk di Departamento di Economia a organisa varios tayer, seminario y curso pa educacion financiero/economico di nos hobenan, comerciantenan y pensionadonan. Alabes a traha riba proyectonan special pa fomenta negoshi den e sectornan prometedor pa diversifica economia di Aruba.
• Tambe a traves di e proyecto di incubator ‘Empowerment Women Exporters’ a empodera talento empresarial femenino pa exporta nan producto y/of servicio.
• Introduccion di Ley di competencia husto (‘Mededingingswetgeving’) pa evita maluso di monopolio y formacion di cartel.
• Pa brinda pueblo alivio a ‘freeze’ subida di gasolin pa luna di april, mei y juni 2019 pa un total di 37.5 cen.
• Inversion di 13.05 miyon Euro di Fondo di Desaroyo Union Europeo pa un Facultad nobo di SISSTEM na Universidad di Aruba pa contribui na economia di conocemento.
Introduccion di Alivio Fiscal 1 y 2:
1. Na april 2019 a flexibilisa e cobransa di boet pa incumplimento cu impuesto pa e periodo 2015 te cu 2018.
2. Na fin di maart 2020 a presenta e Pakete di Alivio Fiscal 1 cu 14 incentiva pa brinda comercio y pueblo alivio na momento cu COVID19 a presenta.
3. Na fin di november 2020 a presenta Pakete di Alivio Fiscal 2 cu 11 incentiva pa reactiva economia di Aruba.
4. Na comienso di januari 2021 a presenta 2 incentiva mas di Alivio Fiscal 2 pa reactiva economia di Aruba.
Alivio financiero pa negoshinan chikito y mediano pa surpasa COVID19
1. Sosten Financiero na negoshi chikito y mediano di 4.000 florin pa kwartaal.
2. Subsidio di Salario pa comercio pa tene trahadonan na trabou.
3. Subsidio di 250 mil florin na Qredits pa ofrece microcredito na un interes special.


text:
Bo Bario
-
Facilidad den bario
Pa trece e servicio mas cerca di e ciudadano, Gobierno ta sumistra facilidadnan. Asina tin Multifunctionale Accommodaties (MFA's) unda oficinanan di Gobierno ta situa, manera Departamento di Impuesto den diferente districto di Aruba. Di e cinco MFA's planea, actualmente tin MFA NOORD. MFA Paradera, MFA Savaneta y MFA Santa Cruz.Otro facilidadnan publico ta entre otro; telefon, posterij, servicio di limpiesa, servicio di recogemento di bestia morto y luganan pa tira sushi (dump).Den tur districto na Aruba tin centronan di bario cu e meta pa promove e sentido di comunidad.


text:
- Prueba di seguro valido;
- Keuringskaart;
- Prueba cu a paga e number/motorrijtuigbelasting;
- Documento di identificacion valido, sea cedula di Aruba of paspoort);
- Un pasfoto recien di color;
- Si bo tin un permiso di estadia, bo mester trece bo paspoort valido.
Permiso pa practica core motocicleta
Descripcion
Si bo kier siña maneha un brommer/motocicleta bo mester tin un permiso pa por practica riba caminda.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Ta cobra Awg. 15,-
Cuanto tempo ta dura pa hay'e?
Un siman


text:
Debi na aumento di e casonan activo di COVID na Aruba, Travel.State.GovU.S. Department of State — Bureau of Consular Affairs a emiti un alerta cora di Aruba pa su ciudadanonan.
E alerta ta desconseha Mericanonan pa biaha pa Aruba debi na e cantidad di casonan activo cu tin awo, cu ta riba 800.
Esaki ta basa riba un decision tuma door di Centers for Disease Control and Prevention (CDC) cu ta esun cu a emiti e leve 4 di 4 Travel Health Notice pa Aruba. Nan ta informa nan ciudadanonan cu e riesgo pa keda contagia cu COVID-19 y haya sintomanan severo lo por ta menos si e ciudadano ta vacuna.
Nan ta bisa nan ciudadanonan pa prome cu nan planea un biahe internacional, revisa tur e recomendacionnan di e Centro.
Y si nan dicidi pa biaha pa Aruba, ta conseha pa mira e website di Consulado Mericano pa Reino Hulandes y sigui tur e ultimo desaroyonan.
https://travel.state.gov/content/travel/en/international-travel/International-Travel-Country-Information-Pages/Aruba.html


text:
Santa Rosa
Na aña 1976 Directie Landbouw, Veeteeldt, Visserij en Markthallen (Santa Rosa) a wordo estableci como un projecto experimental di Gobierno.
Despues di añanan di neglicencia y cu empleadonan demotiva y mirando cu agricultura, cria y pesca ta forma parti integral di nos historia y cultura, Gobierno a dicidi di duna extra atencion na e departamento aki y asina crea un plan di maneho flexibel y inovativo pa hiba e departamento di DLVV den un direccion nobo.
E meta di e maneho nobo aki tabata pa mehora e servicio brinda na pueblo en general pero muy en particular pa e Agri/Horticultor, Criador di bestia, Piscador y muchanan di scol.
E vision di Santa Rosa ta pa e departamento bira un lider den informacion, investigacion, inovacion y guia riba tereno di Agricultura, Cria, Pesca, un departamento unda e cliente ta central y tin trahadornan contento y servicial.
Durante e ultimo añanan, bou di maneho di Minister Otmar Oduber, conhunto cu directora Nathalie Maduro, e departamento a mira un remodelacion completo.
A haci introduccion di mercadonan di Santa Rosa, cual tur luna ta duna pueblo e oportunidad di cumpra fruta, berdura y otro productonan organico produci na Aruba mes. Alabes criadornan di bestia ta haya e oportunidad di bende nan carninan fresco cual ta aporta na nan economia.
Cu orguyo por a tuma nota con e productonan di agricultura y cria local ta wordo usa den platonan na restaurantnan renombra rond di Aruba.
Cumpliendo cu e vision pa sostene e Agricultor y Criadornan di bestia local, Santa Rosa ta introduciendo un programa nobo cual lo insera cu tur Agricultor y Criador cu ta inscribi na Santa Rosa lo ricibi un carnet di miembresia, cu cual carnet nan lo ricibi descuento na diferente companianan cu ta sostene Agricultura y Cria.
Durante e ultimo aña Santa Rosa a sa di cumpli cu projectonan grandi manera “10 mill mata di fruta pa Aruba”, a expande flota di empleado, a duna sosten na abattoire y a engrandece nan surtido di producto.
Pa e aña venidero Santa Rosa tin hopi plannesnan den processo cu e solo meta pa duna sosten na e agricultor y criador di bestia, informacion na e studiantenan y un servicio exceptional na pueblo completo.
Bou di e maneho nobo di Santa Rosa y danki na e determinacion di empleadonan dedica, e departemento a sa di demostra di ta uno esencial y necesario pa pais Aruba.
mn
mnlk


text:
Un bunita iniciativa cu e titulo ‘Intercambio cultural entre generacionnan’ na unda gruponan 60+, nan yiu y nietonan a subi escenario y duna nan bunita presentacionnan den canto, baile y comedia entre otro.
Na e ocasion, Prome Minister y Minister di Asuntonan di Adultonan Mayor, Ursell Arends a hiba palabra na unda ambos a gradici nos grandinan pa e trabounan cu nan a haci pa desaroyo di nos pais.
Gobierno di Aruba a decreta october como luna di Adulto Mayor na Aruba na unda lo duna cu atencion na e personanan den nos comunidad cu a construi nos pais pa awe nos tur por gosa di dje.
Den su discurso na e ocasion aki, Prome Minister a enfatisa e balor di famia cu nos Adultonan Mayor a inculca den nos Sociedad.
Prome Minister a gradici di curason cada un di nos adultonan mayor pa tur loke nan a haci y ta haciendo ainda pa Aruba. Premier a gradici tambe Grupo Nucleo pa e invitacion pa comparti un momento hopi ameno den presencia di nos adultonan mayor cu tawata presente.


text:
KRALENDIJK – Hulanda tempu ku a lanta Pensioenfonds Caribisch Nederland a depositá muchu poko kapital. P’esei awor tin e peliger pa penshonado di awor i di den futuro na islanan BES ku sigur 15 porshento di nan derechonan di penshun lo evaporá.. Na aprel lo kita 3.5 porshento i si nada no kambia na 2018 lo kita 12 porshento mas.
Presidente di direktiva Harald Linkels di PCN ta tene Hulanda responsabel. Supervisor De Nederlandse Bank (DNB) ta sali for di reglanan hulandes, pero ora a lanta PCN Den Haag a usa reglanan antiano. P’esei tin un défisit di kapital di 70 pa 100 mion dòler.
Dies aña
Linkels ta haña ku ta inhustu ku PCN mester kòrta mésora, kaminda ku pa fondonan hulandes a instalá un kuadro di komprobashon finansiero nobo. Ku esaki por distribuí e rebaho riba dies aña. “Si nos tambe por a haña dies aña, nos lo a pèrde 0.35 porshento so i otro aña 1.2 porshento. Den e dies añanan ei interes por subi i e ora ei kisas nos no tin nodi di kòrta mes mas.”
PCN mester usa un interes di merkado di un 2 porshento na lugá di un interes di kalkulashon di 4 porshento, manera e Algemeen Pensioenfonds Nederlandse Antillen (APNA) anterior. I DNB a determiná ku mester a usa e ekspektativa di bida haltu di Hulanda. “Ke men PCN mester paga penshunnan mas largu i ta akumulá kapital ménos lihé. Asina den un tiru ta sali 20 porshento ménos di kubrimentu pa nos.”
Rendementu
Gobiernu hulandes ta bisa si ku tin mas fondo di penshun ku ta pasa trabou. Tambe ta reprochá PCN ku nan ta invertí malu. Pa refutá esaki direktiva di PCN a kompará e resultadonan di Algemeen Burgerlijk Pensioenfonds (ABP) i di PCN. Ta sali ku den e temporada 2011-2015 e rendementu di PCN asta tabata algu mihó ku di ABP: 13.7 kontra 12.2 porshento.E kombersashonnan ku gobièrnu hulandes segun Linkels ‘ta manera kakiña’. “PCN ta un bon ehèmpel di kon e islanan tin bia ta esnan ku ta sufri e daño. Di tur banda ta desbentaha so tin, nunka no tin bentaha.” PCN a entregá un claim serka Estado pa 70 mion dòler na kaminda pa un prosedura hurídiko.
Dagfar
Linkels ke evitá esaki. “Tanten ku tin bista riba un akuerdo amigabel nos no ta bai hiba kaso. Nos a manda e dagfar pa para e kadukashon.” Riba término kòrtiku un prosedura no ta kumbiní PCN. “E ta pará riba agènda si awor.”


text:
Kico ta un certificado?
- Un certificado ta un prueba cu ta indica cu un persona a cumpli cu exigencia di un curso teoretico of practico cu den mayoria caso no ta regla segun ley;
- Un certificado ta indica cu un persona tin conocemento teoretico of practico di cierto material specifico;
- Un cursista ta haya un certificado ora di sigui y termina un curso manera middle management, waiter, bartender, carpinte, welder y curso di computer;
- Generalmente, e cursonan aki no ta forma parti di e estudionan regla segun ley y e certificadonan no ta iguala e diplomanan di e estudionan regla pa ley manera MAVO, HAVO, VWO, MBO, HBO of Universidad.
Kico evaluacion di diploma ta encera?
Evaluacion di diploma ta encera comparacion di e diploma/estudio cu mester evalua, cu ta cay pafor di enseñansa regular na Aruba cu un diploma/estudio relevante na Aruba cu ta cay den enseñansa regular of si ta necesario cu un diploma/estudio relevante Hulandes.
Pakico un evaluacion?
- Pa dicidi si e persona concerni (di kende e diploma/estudio ta ser evalua) ta wordo admiti na enseñansa regular superior na Aruba;
- Pa posibel dispensacion di materia pa e persona concerni ora di admision na un estudio superior;
- Como sosten ora di fiha e cualificacion pa duna enseñansa di e persona concerni;
- Pa posibel nombramento di e persona concerni den un funcion;
- Pa hinca of ahusta e persona den un rangenstelsel.
Kende por entrega un peticion pa evaluacion di diploma?
- Minister (of su representantenan);
- Hefe di un departamento gubernamental (of su representante);
- Hefe di un compania den sector priva of organisacion (of su representante);
- Coordinador di admision di un instituto di enseñansa pa loke ta toca posibel admision di e persona concerni na un estudio di e instuticion;
- Aceptacion di peticion di otro instancia/ persona ta keda na huicio di Director di Departamento di Enseñansa.
Con mester entrega un peticion pa evaluacion di diploma?
- E peticion mester ta por escrito y dirigi na director di Departamento di Enseñansa;
- Describi e meta di e peticion bon, entre otro:
- Pa determina e nivel di e estudio sigui cu e meta pa por admiti e persona concerni na e estudio/facultad desea;
- Pa determina e nivel di e estudio sigui cu e meta pa hinca e persona concerni den un schaal di salario;
- Pa determina e nivel di tur estudio sigui pa e persona concerni of evaluacion di un estudio specifico;
- Pa compara un estudio di exterior cu un estudio specifico di Aruba of Hulanda.
- Pone bon cla kende ta e persona concerni y con por haya contacto cun’e (pues: nomber completo, adres y telefon);
- Documento cu mester ta entrega hunto cu e peticion: copia di diploma, curriculum vitae y copia di lista di cifra.
Kico mester entrega ora di evaluacion di diploma?
- Diploma original y/of certificado pa controla;
- Lista original di cifra pa controla (lo por pidi e persona concerni pa e pidi e institucion unda cu el a studia, pa nan manda e lista di cifra directamente pa Departamento di Enseñansa, seccion Evaluacion di Diploma);
- E contenido di e programa di estudio;
- Identificacion oficial pa controla;
- Traduccion di e diplomanan original y lista di cifra pa un traductor huramenta, si e diploma of e lista no ta na Hulandes, Ingles of Spaño.
E persona cu ta encarga cu evaluacion di diploma lo haci un cita cu e persona concerni pa bin mustra e documentonan menciona.
Kico ta pasa si no entrega tur documento?
Dependiendo di e tipo di documento cu falta, lo por dicidi pa no trata e file (caso) of por haci un evaluacion temporal cu ta valido pa un tempo cortico. Despues cu e termino a caduca, ta declara e evaluacion como invalido. Lo bin cu un evaluacion oficial despues cu e persona concerni a entrega tur documento.
Pa mas informacion por tuma contacto cu Departameno di Enseñansa cu e seccion di Evaluacion di Diploma.


text:
Chanson
Chanson ta e palabra franses pa kansion. Pero kombiná ku e adhetivo française e ta para pa un género musikal kompletu ku partikularidatnan propio di e tipo di expreshon musikal aki, konosí den e kampo kultural di habla franses. E género chanson française ta saka inspirashon for di literatura klásiko den idioma franses (partikularmente for di poesía). E género aki ta wordu karakterisá tambe dor di un deseo di resistensia lingwístiko i kultural ku un forma di dominashon ekonómiko, lingwístiko i estétiko.
E expreshon chanson française ta para desde 1945 pa un género musikal den kua e idioma franses ta worde usá, hasiendo referensia na maestronan di literatura i poesía franses i tambe diferensiando su mes den e forma aki for di géneronan dominante den e industria musikal anglo-sahon.


text:
Groenlandia
Groenlandia (na groenlandes: Kalaallit Nunaat; na danés: Grønland) ta un teritorio outonomo di Dinamarka.
Historia[editá | editá fuente]
Descubri por Erik e Korá den ana 982, su evangelizashon a inicia den e siglo XI y den 1261 a keda riba soberania di Noruega. Abandonado e kolonianan [[[Oropa|oropeo]], e inuit tabata e uniko habitante den e teritorio te e siglo XVI. E navegantenan oropeo Frobisher y John Davis (s.XVI), a bishita e isla sin enkontra descendientenan di e antiguo colononan. Den e siglo XVIII (1721) a llega pobladornan danés, kende si a asenta den e ost di isla y a funda Godthab, llamado awe Nuuk. E 1953 a deha di ta kolonia danés, ya ku si a konvirtie e teritorio di Reino di Dinamarka y, e 1979, a obtene outonomia interno, ku Gobiernu y asamblea legislativo propio. Esaki traspaso di competensianan a provoka ku e 1985 Groenlandia a abandona e Union Oropeo, después di a drenta na 1973 hunto ku Dinamarka, por e ku Groenlandia sería, teknikamente, e uniko pais den e historia ku a abandona e Union Oropeo después di su ingreso.
E 25 di november 2008 Groenlandia a aproba e ampliashon di su estatuto di outonomia mediante un referendum sobre su autogobierno ku le otorga recursonan economiko mas grandi, e kontrol di su recursonan petrolifero, y e posibilidat di si akoge den e derecho di autodeterminashon. Aunke seguiria perteneciendo den Reino di Dinamarka, si kalkula ku a e largo di siglo XXI si proclamará su independensia kompleto di Dinamarka pa asi si forma ku un nobo estado.
Subdivishonan[editá | editá fuente]
Administrativamente, e Groenlandia ta dividi na kuatro munisipio: Kujalleq, Qaasuitsup, Qeqqata y Sermersooq. Y e Park Nashonal den Nort-ost den Groenlandia ta un area no inkorpora. E Base Aereo di Thule (Pituffik) també ta un area no inkorpora.


text:
OPINIÓN – Un bon y felis dia distinguido lector, permitimi un espacio pa trece un punto di bista:
Ki bon impresion lo por resalta cu si introduci un deber (manera den pasado) pa tur empleado cu ta brinda servicio, pa cuminsa cu: sea uza uniform, bisti: camisa cu dashi,
slacks elegante,
Sapato decente etc y ..
NO cu camisa habri sin boton
No slof na pia,
No short cu flanèl, no sigaria den boca,
No jeans jen di cortá,
No cabei largo of plamá…etc
Pues esakinan ta conta pa ambtenaar den tur departamento, taxista- y bankeronan, te hasta músiconan, y lo demas,
Ban mustra e obligacion di cu nos ta un país ELEGANTE.
Y no lubida di institui un ley obligatorio pa pone tur e ambulantenan bou curatela y hincanan den un institucion pa permanece aden, pone herment- y material pa siña nan traha sin cu ta un molester pa otronan.
Masha danki, y spera cu e idea aki lo yega na esnan concerni cu por hasi cambio
Saludos


text:
E sistema fásil i rápido pa paga na pòmpstashòn
Ta ku gran orguyo Maduro & Curiel’s Bank ta introdusí su servisio nobo i inovativo FuelUp.
FuelUp ta un servisio pa kumpra gasolin òf gasoil 24/7, ku tarheta di Kompa Leon òf Bankomatiko/Maestro na pòmp di gasolin, sin intervenshon di un kahera. FuelUp ta un servisio rápido, konfiabel, inovativo i fásil pa e kliente.
Ku e sistema di FuelUp e kliente no mester bai na kahera mas. E kliente ta bai na e pedestal di FuelUP, hinka su tarheta di Bankomatiko/Maestro di MCB òf su tarheta di Kompa Leon, skohe number di pòmp, hinka montante i PIN den kaso ku ta Maestro. Unabes e transakshon ta aprobá, FuelUp ta konektá direktamente ku e sistema di e negoshi i e pòmp ku e kliente a indiká. Den un tempu rèkort bo por yena gasolin òf gasoil na balor di e montante deseá. Na final di e proseso e kliente por imprimí su komprobante na e pedestal di FuelUp. E sistema akí ta hasi e proseso di transakshonnan di tarheta bai mas lihé i sigur. Tambe e ta fasilitá e kliente su eskoho pa hasi kompra di gasolin òf gasoil 24 ora pa dia i shete dia pa siman.
Por hasi uso di FuelUp na Gas Express. FuelUp ta otro servisio inovativo, rápido i kumbiniente di Bo Banko Amigu pa hasi bo bida mas fásil i plasentero.


text:
Amerigo Vespucci
E diskubridó Italiano Amerigo Vespucci a nase 9 di mart 1454 na Florence ei 'la krese i despues e tabata dirigí un banko dje famia riku De Medici na Lisboa. E famia De Medici tabata konosí na Florence entre 1434 i 1737, dor dje famia ei na aña 1500 Florence a bira sentro kultural di Oropa. Amerigo Vespucci a kuminsá su biaha nan di ekspedishon entre 1497 i 1504 den òrdu di Spaña i Portugal.
Ekspedishon den Karibe[editá | editá fuente]
Na aña 1499 Amerigo Vespucci den kompania di Alonso de Ojeda (1470-1513) i Juan de la Cosa riba nan ekspedishon den Karibe nan a blo riba e islanan chikitu na kosta dje kontinente Sùit Amerika. Na Boneiru nan a haña kontakto k'e indjannan. Amerigo a deskribí nan komo indjannan komedó di blachi palu, suponiendo ku indjannan ei lo tabata kou riba blachi palu di stòki pa kita set o pa limpia nan djente nan. Na Boneiru nan no a haña oro o plata, nan a sigui biaha den direkshon di Kòrsou, Aruba i Coró (Benesuela).


text:
Na inicio di aña 2018 Minister di Enseñansa, dr. Armando Lampe a anuncia cu Aruba lo conoce un cambio den enseñansa; ta trata di implementacion di e programa y e curiculo multilingual den tur scol preparatorio y basico na Aruba.
Scol Arubano Multilingual (SAM) ta e nomber oficial di e programa y e curiculo nobo multilingual cu lo keda implementa den scol primario entrante aña escolar 2018-2019.
Scol Multilingual ta un sistema di educacion indispensabel pa Aruba, teniendo cuenta cu e comunidad di Aruba ta multilingual. Multilingualismo ta un rikesa y un oportunidad cu nos comunidad ta brinda cu lo mester tin su refleho tambe den scol. Un idioma ta manera un yabi cu ta habri bo posibilidad pa por comunica y asina desaroya bo mes. Pues mas idioma bo siña, mas yabi bo tin pa por desaroya bo mes den e mundo di awe. Un persona multilingual tin un capacidad mas grandi di compronde loke ta pasa rond di dje, pasobra e por combina su conocemento di mas cu un idioma cu otro.
Cifranan di Censo (2010) ta mustra cu gran mayoria di nos poblacion ta papia Papiamento cu otro na cas (casi 70%), sigui pa 14% di nos poblacion cu ta papia Spaño, 7% cu ta papia Ingles y 6% cu ta papia Hulandes cu otro na cas.
Aunke cu desde aña 2003 Papiamento y Hulandes ta e idiomanan oficial na Aruba, nos por mira cu nos yiunan tin un habilidad tremendo di siña Ingles y Spaño den nan bida diario, sin cu nan a haya les di e idiomanan aki na scol.
Un persona multilingual ta transferi loke el a siña den un idioma pa e otro idiomanan. Esaki ta haci cu un base fuerte den un idioma cu e alumno conoce bon tin su beneficio pa siñamento di otro idioma cu e alumno tin mas dificultad cu ne. Asina por ehempel un bon dominio di Papiamento, cu ta un idioma cu e alumno ta scucha cu mas frecuencia, ta un condicion pa un bon dominio di Hulandes, cu ta un idioma menos conoci pa mayoria di nos muchanan.
Na aña 2018 – 2019 tur klas, cuminsando di scol preparatorio te cu klas 6 di scol primario di e scolnan piloto, lo forma parti di e programa multilingual. Cu e implementacion di Scol Multilingual den tur scol na Aruba e scolnan piloto lo sigi desaroya prome cu e otro scolnan y nan ta un partner (banda di directivanan (schoolbesturen), CDPC di IPA y DEA) den e implementacion di SAM den e otro scolnan preparatorio y basico.
Den fin di mei y den juni lo tin merdianan di informacion pa tur e scolnan primario na Aruba. Tur scol lo ta drentando e fase di orientacion. Na 2018-2019 ta continua cu e scolnan y e maestronan ofreciendo trayectonan pa prepara nan mes riba e cambionan y pa cera conoci cu e programa completo, e condicionnan esencial y e sosten cu lo duna pa realisa e exito di e programa na nan scol y den klas. Na 2019-2020 e kleuternan mas chikito lo cuminsa implementa. Siguientemente e kleuternan (entretanto) grandi na 2020-2021 y na 2021-2022 e eerste klasnan, etc. Pues e programa lo cuminsa prome na e scolnan preparatorio y lo bay conhuntamente cu e alumnonan na un klas mas halto.
Di e idiomanan stranhero, Hulandes ta esun cu ta haya mas ora di dedicacion for di trempan. E motibo pa esaki ta cu pa gran mayoria (94%) di nos muchanan, Hulandes ta un idioma cu casi nan no ta tende pafo di scol.
Aunke cu e muchanan ta siña Hulandes den un forma di wega, cu hopi actividad y material concreto, ta ofrece un structura y un secuencia sistematico den e lesnan di Hulandes. Asina ta percura pa por logra e meta cu tur alumno por tin un vocabulario di mas di mil palabra na final di scol preparatorio. Despues ta sigui amplia e vocabulario aki den scol basico. Ta ofrece Hulandes den un ambiente rico di estimulo y den forma interactivo cu ta duna e alumno e oportunidad di desaroya un actitud positivo pa e idioma pa por logra haya conocemento ta hopi mas fuerte. Aki ta premira cu e muchanan den un sistema multilingual lo bay sobre sali na un scol secundario.
Ta haciendo diferente investigacionnan pa cu e aspecto aki. Hulandes pa hopi tempo tabata un punto di preocupacion. Den e sistema regular ya pa hopi aña ta nota muchanan tin dificultad cu e Hulandes. A haci investigacion pa wak si tin diferencia den e dominio di idioma y a constata cu e nivel di Hulandes ta mescos. E herment fuerte serca e muchannan den e scolnan multilingual ta nan habilidadad di uza tur e idiomanan.
E maestronan ta hayando profesionalisacion y coaching continuo pa nan por ofrece e programa multilingual. IPA su Centro pa desaroyo Profesional y Continuo (CDPC) ta ofrece esaki.
Alabes tin varios metodonan disponibel pa por ofrece Papiamento di nivel. Tambe tin material di sosten disponibel caba e.o. Vocabulario Ortografico y Manual di Gramatica di Papiamento “categoria di palabra” y ta sigui traha mas material di sosten pa Papiamento, manera Manual di Gramatica di Papiamento “formacion di frase”.
Tin vakdocenten den e klasnan mas halto kaba (5 + 6). E idea ta mescos cu na un scol piloto multilingual, pa e vakdocenten aki duna les den klas 1-6.
Den pasado a traduci e cito toets na Papiamento, esey kiermen cu un version na Papiamento ta disponibel.
Pa e muchanan cu tin idioma Hulandes como idioma materno tin e opcion pa scoge un scol multilingual cu tin Hulandes como idioma di instruccion, mirando cu Hulandes oficialmente ta un idioma di minoria na Aruba. E cantidad di scolnan multilingual caminda ta uza Hulandes como idioma di instruccion ta limita, paso e condicion di mas importante pa uza Hulandes como idioma di instruccion na un scol multilingual ta cu e mayoria di alumno na e scol ey ta papia Hulandes na cas (b) e cantidad di alumno cu ta papia Hulandes na Aruba ta relativamente chikito. Actualmente un scol so ta cumpli cu e exigencia aki cu ta un scol di SPCOA. Segun cu haya un miho bista di e necesidadnan di e demas alumnonan cu ta papia Hulandes y nan mayornan, lo stipula mas aleu con lo bay provee e necesidad ey.


text:
EAGLE BEACH – Den conexión cu Siman Internacional di Housekeeping, 12 di September te cu 19 di September, La Cabana Beach Resort & Casino a celebra su gran empleadonan y heroenan cu ta traha patras di cortina.
E festividadnan a cuminsa dialuna cu un tremendo desayuno festivo den e ballroom. Den e programa, palabranan caluroso di aprecio y inspiracion a wordo comparti por medio di Executive Housekeeper, Gisella Pallares, Assistant General Manager Jessica Franken y Director di Recursonan Humano Tessely Koolman. E siguiente dia, e team di housekeeping a wordo brinda un dushi BBQ Lunch den e ballroom, di cual e team di Food & Beverage a prepara, honorando nan coleganan profesional.
Diaranson a habri cu un atardi di Karaoke, un evento social, na unda miembronan di team por a mustra nan talentonan den cantamento den comunidad. Tambe purbando nan pianan di lama, e team di housekeeping a pasa tremendo riba diabierna su Catamaran Sunset Trail, tumando potretnan memorabel, bonding riba lama, mientras cu nan a sail pasa Eagle Beach y nan resort. Aruba a mustra asina hopi bunita for di e bista di awa.
E siman di housekeeping a culmina cu un salida fantastico na P.F. Chang’s China Bistro na unda cu supervisors di housekeeping y e team di maneho di e resort a disfruta di un excelente cena.
E siman a genera hopi sonrisa y bon deseonan, reconociendo tur e contribucionnan importante haci por medio di e departamento di housekeeping.


text:
ORANJESTAD – Hof diamars a sentencia ex minister Paul Croes na 3 aña di castigo di prison, 1 menos cu e la haya den prome instante, y 8 aña pa tanto prohibicion di traha como ambtenaar y participa activamente den politica. E ultimo dos cargonan a keda reduci cu 2 aña tambe. Sinembargo, Hof a haya Croes culpable pa tur 6 cargo cu tabata sospeche di dje, mientras cu den prome instancia a declare liber di uno.
ORANJESTAD – Contrario na e palabracion anterior, diamars awor (mayan) pa 1’or Corte di Apelacion lo dicta e sentencia den caso penal contra e.o. ex minister Paul Croes y señora den caso Ibis. Dialuna vocero di Ministerio Publico a informa cu e sentencia lo ta pa 1’or envez di 2’or. Manera cu noticiacla a raporta anteriormente, e tratamento inicial di e caso di apelacion a inicia dia 30 di augustus, durante 4 dia y despues a pospone esaki riba dia 21 di September pa finalmente mayan e sentencia cay.
ORANJESTAD – E homber sospechoso di a viola un menor di edad, e conocido personalidad Jason M.(40) a desmenti su actonan den corte awe mainta ora cu su caso a bin dilanti. E ta wordo acusa di entre September 2020 y febriuiari 2021 a penetra un hobencita A, di 16 aña diferente biaha, y comete actonan inmoral cu e mesun dama cu ta bou di su encargo y mishi na su parti intimo. Fiscal a pidi castigo di 3 aña di castigo di prizon pe.
ORANJESTAD/ WILLEMSTAD – E actual vice presidente di Hof, mr Mauritsz de Kort ta reemplasa mr Eunice Saleh entrante 1 di januari 2022. Asina Corte di husticia a informa diabierna. E termino di mr Saleh ta termina e ora, y e la informa cu e no kier bin na remarke pa un prolongacion di e termino. Esey a pone cu a cuminsa e proceso di busca un reemplasante. Y dia 23 di September ultimo, a dicidi cu mr De Kort ta bira e persona. E nombracion mester wordo aproba ainda segun RMR pero por considera esaki como meramente un ‘formalidad’. Potret cortesia NOBO.
ORANJESTAD – Si pa mas tarda December di e aña aki, Hulanda no actua riba e asunto di matrimonio di mesun sexo pa Aruba, abogado mr Desiree Croes ta hiba Gobierno Hulandes y Gobierno di Aruba corte. Asina e abogado a bisa recientemente den e programa Noticiacla LIVE. “Ami a nace Hulandes. Ami no por ta, pasobra mi a nace na Aruba, mi tin menos derecho cu mi rumanan Hulandes cu a nace na Hulanda” e abogado ta bisa entre otro. E ta evaluando cu un grupo di mas abogado y un representante di cada uno di e grupo di LGBT, pa lanta e caso aki.
ORANJESTAD – Melony Paesch a apela su sentencia pasobra e no por acepta castigo di 240 hora di castigo pa e caso Ibis pasobra e ta inocente. Durante e caso di apelacion Ibis diamars atardi, Hof a duna e sospechoso Melony Paesch e chens pa su ultimo palabra. Aki el a expresa cu e no ta sinti su mes mucho bon. Emocionalmente e la expresa cu e la mira e estatua di dama husticia cu no tabatin confiansa aden. Pero awor e ta sinti hopi rabia y tristeza. Segun Paesch, durante 4 aña y mey e ta sufriendo y ta hacienda anotacionan di tur esaki. E la presenta cu su anotacionan y a bisa cu ta prome biaha cu e ta para den un caso penal. El a bisa cu e ta para pa defende su nomber pa por sigui como un comerciante hoben. Tambe e ta puntra con leu OM tin cu bay den su bida. Tur esaki door di un informante fantasma cu te dia di awe no ta conoci, a hink’e den e caso aki. E ta bisa cu nunca e no a bringa riba caya of menasa hende. E ta puntra tambe kico ta haci cu e bida di e informante aki ta den peliger y e otro 100 nan no. E ta puntra su mes si realmente e informante aki ta existi. Tambe e ta puntra si ta ok pa OM sconde declaracionan cu no ta cumbini nan. E ta mustra cu e dos personanan importante den e caso no tey. Ta trata di e informante y e empleado di Melony cu a wordo interoga y su declaracion a disparce. Segun Paesch, nan a bay cu e grabacionan cu nan no a usa. A papia di e inval na cas unda cu a drenta nan cas 2 biaha, pone aparato den nan cas y persigui e y su yiunan. Pesey e no ta confia OM y husticia na Aruba. E ta contento si cu a haya chens di expresa su mes. Nan ta acuse di a laba 209 mil florin. E ta splica cu e mester a bringa contra un grupo asina poderoso y den 1 minuut siman pasa, a reduci e suma cuestiona di 209 mil pa 111 mil florin. E ta bisa tambe cu tur cos ta sosode na su momento. Awor el a haya expertonan financiero cu a demonstra cu e no a laba placa. “Ami a apela apesar cu OM no a sigui persigui”. E no por a acepta e castigo di 240 ora di trabou comunitario, pasobra e ta inocente. “Mi ta un trahador duro y apesar di pandemia, mi a logra bin cu un negoshi y hende ta confiami pa busca cos pa nan”. E ta splica con e la bay di cas pa biba den un apartamento chikito pa por sobrevivi. Huez na final di esaki a cera e tratamento di caso y lo dicta sentencia dia 12 di October pa 1’or y mei via video conference.


text:
WILLEMSTAD — Direktiva di federashon di Sòftbòl di Kòrsou ku hopi dolor a tuma nota di e pèrdida grandi di Sr. Julio Hellburg. Un hòmber ku no mester di introdukshon kiko e la nifiká pa Sòftbòl lokal i tambe internashonal. Direktiva di CSB a risibí vários mensahe di Kondolensia di vários pais den e region aki, manera Chile, Argentina, Peru, Aruba, Colombia i tambe personahenan importante di Consursa ku ta e federashon madre di Sòftbòl den Sur Amérika i bisindario. Nan tur a nominá Julio Hellburg komo un Baluarte i un eminensia pa Sòftbòl riba plano Internashonal.
Di parti direktiva di CSB i tambe henter e famia di sòftbòl engeneraal nos kondolensia i forsa na famia di sr. Julio Hellburg.


text:
Na Chad (Afrika), tempu mi tabata traha einan, mi mester a papia ku algun suidadano di e pais pa loke ta trata un proyekto di ‘riolering’. Mi no sa kon presis e kombersashon a kana yega na e punto ku un hòmber a bira bisami ku Nashonnan Uní, pa kende mi tabata traha, ta bin ku kuenta di derecho di hende muhé, strobando nan kultura. “Un homber mester por pasa su kasánan un wanta di bes en kuando. Ta nos kustumber. Muhé ta inferior, skrituranan religioso mes ta bisa esei i semper nos a hasi’é”.
Opvio ku e persona no ta tene kuenta ku derechinan humano universal. Esaki portá te na momentu ku e mester skucha por ehèmpel un Katóliko – mesun diskriminatorio ku n’e- bisa ku: “katolisismo ta é religion superior na mundu.” Por sierto e hòmber no ta Kristian.
Mi ta kombensí ku tur hende, irespekto rasa, koló, orígen, idioma materno, klase ekonómiko, religion i preferensia seksual, tin e mesun derechinan. Si, tambe basá riba preferensia seksual. Nos no mester ta hende muhé pa ta di akuerdo ku derechi pa hende muhé. Tampoko nos mester ta deskapasitá pa komprondé ku e hendenan aki tin derechi igual. Aki ta trata na ser un hende ku kompashon pa un minoria. Nunka demokrasia por ta un diktatura di e mayoria.
Den e kuadro aki mi ta felisitá Kòrsou ku su su Curaçao gay Pride pa entre otro hala atenshon pa derechi igual. Mi ta kòrda ku hopi satisfakshon kon 5 aña pasá mi tabata tin e honor na hiba un diskurso na e promé aktividat di Curaçao Pride. Bèrdat ku nos isla no ta esun mas malu den e lucha aki. Ta bisá ku nos ta hopi tolerante. Pero nos no por ta kontentu ku solemente ‘toleransha’. Tambe nos mester ta vigilante pa personanan ignorante, manera e Chadiano ariba menshoná, ku awe ta usa beibel pa hustifiká diskriminashon kontra hendenan di e mesun sekso. E mesun beibel ku (t)a keda uzá kontra di derechi di voto universal, hende muhé, hende pretu i na fabor di sklabitut.
Nos mester akseptá otro i hasi muchu mas pa garantisá derechi igual pa tur ku ta biba na Kòrsou. Toleransha so no ta sufisiente. Staten kompleto a akseptá e desishon aki ku a kai durante di e Enkuentro Parlamentario di Reino (IPKO) na 2014.


text:
ORANJESTAD – Dialuna awor e examen pa enseñansa avansa lo cuminsa. E biaha aki alumno di mavo cu kier sigui studia na havo, ta sinti mas presion.
Un di e dos scol di havo na Aruba, esta Colegio Arubano, a hisa su exigencianan pa admision. Esunnan cu a slaag pa mavo por ehempel, cu dos tien pa Hulandes y Ingles, y tres zeven y 1 acht pe otro vaknan, Colegio lo no accepta. Un grupo di alumno di Juliana School Mavo no ta haya esaki husto y a cuminsa un accion.
Un reportahe di Sharina Henriquez:
Codigo nacional
Un di e motibonan ta cu e exigencianan di Colegio ta mas stricto cu esunnan na Hulanda y Corsou. Scolnan di havo den e paisnan aki tambe kier a hisa nan normanan pa admision pa mavo. Pero gobierno a interveni y a yega na un solucion pa introduci un codigo nacional pa admision.
Rector Jossy Tromp ta haya cu ainda ta falta hopi na e scolnan di mavo pe alumnonan ta riba mesun nivel di esunnan di Colegio. Nan no ta asina exitoso compara cu e alumnonan cu for di comienso ta siguiendo havo na e scol aki. Pero cifranan concreto e no por duna. E rector ta sigui bisa cu Colegio a hisa e exigencianan tambe pa su mesun alumnonan, pues esunnan biniendo for di mavo no por keda atras tampoco.
Originalmente e plan tabata pa ya introduci e exigencianan stricto den e aña escolar vigente. Pero esaki a lanta asina hopi stof cu Colegio a dicidi di para e introduccion y a bini un comision cu representantenan di mavo, havo y gobierno pa evalua e asunto. Nan a traha un rapport cu yen di recomendacionnan. Finalmente Colegio no a cambia di idea y a sigui cu su plan di introduci normanan mas stricto. Pasobra a pone hopi riba papel, pero no por a mira un cambio, segun Tromp. E decision aki a sorprende e comision y tambe minister di Enseñansa, Michelle Winklaar completamente, como cu nan ta haya cu e ta contra palabracionnan haci.
Scol elite
Director suplente di Abraham de Veer School (mavo) Jane Hooft, tabata representa e scolnan di mavo publico den e comision menciona. E ta sinti cu admision pa scol mester ta den man di gobierno pa asina preveni e creacion di scol di elite na Aruba. Colegio Arubano no ta un scol publico pero si ta ricibi subsidio for di gobierno. Hooft ta haya tambe cu e scol a pone mucho enfasis riba e alumno so, mientrastanto e capacidad di docente tambe ta determina si un alumno ta haci bon na scol of no.
Minister Winklaar ta cambiando e ley na e momento aki pa asina haya mas autorisacion. Esaki lo nifica cu e mes, y no mas e scolnan, por bin cu regla di admision. E ta bisa cu lo keda envolvi e scolnan den e proceso di stipula regla. Den e caso cu mayoria di e scolnan kier baha e exigencianan pa havo, e lo sigui e direccion aki. Pero si tur esaki lo bin na tempo pe alumnonan di mavo aworaki por probecha, minister no por priminti e siman aki.
Autor Sharina Henriquez


text:
WILLEMSTAD – Tur siman tin trinta barku di Venezuela ku ta importá prinsipalmente fruta i bèrdura pa stòk e merkado kurasoleño. Pero pasobra presidente venesolano Nicolás Maduro unilateralmente pa 72 ora a para tur tráfiko aéreo i marítimo ku e islanan ABC (Aruba, Boneiru i Kòrsou) e situashon ta tenso na e merkado di fruta venesolano na Willemstad.
Segun Maduro e ‘mafia na e islanan’ ta pasa hopi kontrabanda for di Venezuela. Bendedó na e merkado di fruta venesolano Angel Delgado, ta sufri daño mésora ku e medida aki, ku ta dura te djamars meinta. Delgado ta rekonosé ku semper tin kontrabanda ta pasa e fronteranan di Kòrsou, pero no den e kantidat ku gobièrnu venesolano ta deskribí. “Awor hustu ta paga pa pekadó”, e ta haña.
Un reportahe di Deya Mensche
E bendedó di fruta ta konta ku sinku luna pasa so numa e kònsel venesolano a registrá i akreditá tur barku di Venezuela. “Awor e bendedónan mester tin un karchi di identidat i ora nan sali Venezuela nan mester paga un impuesto.” E barkunan ta keda mas o ménos dos luna den haf di Kòrsou i ta paga un promedio di 1800 pa 2000 florin na impuesto pa e produktonan ku nan mester importá na Kòrsou.
Despues ku Maduro a anunsiá e medida djabièrnè na televishon di estado venesolano, promé minister di Kòrsou Eugene Rhuggenaath a tene un reunion di urgensia ku kònsel venesolano Marisol Gutierrez de Almeida. Segun Rhuggenaath seramentu di frontera no ta kontribuí na un solushon pa kombatí tiramentu di kontrabanda eksistente; “pero nos ta habrí pa deliberashon tokante kombatimentu di negoshi ilegal. Te asina leu ku nos sa e koperashon entre e outoridatnan di Kòrsou i di Venezuela ta tuma lugá na un manera korekto i konstruktivo.” For di djasabra a kanselá tur vuelo pa Venezuela te próksimo aviso.
Mihó kòntròl
Mary Ann Goiri-González, e representante di Venex – e asosiashon di interesnan di venesolano na Kòrsou – ta kere ku e embargo di presidente Maduro por tin konsekuensha serio. Segun Goiri-Gonzáles Maduro a tuma su desishon apruptamente, pa kita atenshon di e situashon den su propio pais. “Mirando e sirkunstanshanan humanitario krítiko di Venezuela, gobièrnu hulandes, huntu ku e gobièrnunan di e islanan, masha dia mester a tuma medida pa kontrolá fronteranan mihó riba e fluho di hende ilegal i kontrabanda.”
Tòg Goiri-González ta kere ku e tarea pa kombatí kontrabanda ta espesialmente di gobièrnu venesolano. “Presidente Maduro ku e medida espesialmente ke hala atenshon di nos mandatarionan”, e ta pensa.
Bishita di gobernador di Falcón
Durante di e spich na televishon presidente Maduro entre otro a bisa ku e gobernador di e estado venesolano Falcón, ku ta keda na Laman Karibe, pronto lo bishitá e islanan ABC pa papia tokante komersio i kontrabanda entre e islanan i Venezuela.


text:
Kevin Jesurun (man drechi) na fiesta di independensia di Jamaica na Montaña (2010)
Yüni 2010, Kim Kevin Jesurun a traha un sita ku mi na restourant Golden Star pa papia di su ambishonnan polítiko. No tabata un sorpresa pasombra semper mi tabata mira Kevin presente ku su kámara, sintá na un kaminda stratégiko den sala, pa e filma kualkier aktividat tokante mr. dr. Moises da Costa Gomez (Dòktor). Dòktor tabata su éroe polítiko. E mester a haña esaki di su tata, Tula Jesurun, ku e.o. a sòru pa e estatua di Dòktor riba Gomezplein. Un dia mi tabatin gana di wak bèk un diskurso ku mi a tira tokante Dòktor. Mi a bèl Kevin p’e grabashon en kuestion. Pa mi sorpresa Kevin a bisa ku e tin mas ku 100 kasèt grabá pero nunka e ta pone riba e kasèt kiko tin grabá. Kevin a bira konosí pa mi komo un hende ku “whatever he did, he did it his way”.
Bèk na e kombersashon na Golden Star, Kevin su motivashon mayó pa drenta polítika tabata e manera ku nos ta maltratá bestia riba nos isla. Tambe e a insistí ku e ke number 11 riba lista. Su motibu? E tabatin su lema kaba: “Jesurun t’esun riba diesun”. Kevin a haña nr. 11. E a risibí 12 voto. Sinembargo e a soña pa haña 11 voto.
Pa 2012 e a bandoná polítika i a dediká su bida na biaha, prinsipalmente Asia. Su último buelo tabata di Amsterdam pa Kuala Lumpur ku Malaysia Airlines buelo # 17 riba 17 yüli 2014. Un rakèt intenshonalmente lansá a eksplotá e avion riba teritorio di Ukraina matando tur pasahero i tripulante. E tabata e úniko Yu di Kòrsou na bordo.
Su prekupashon pa ku animal semper a keda bibu. Nos último kòmbersashon telefóniko tabata hustamente tokante di e konsepto di lei ku mi tabata prepará ku mas hende na fabor di bienestar di animal. Mi a proponé na 2016 pa dediká e lei na Kevin Jesurun lokual aparentemente un Parlamentario aktual ta sostené. Ta di spera ku pronto e lei keda tratá.
Mayan ta 5 aña ku Kevin Jesurun a keda ranká for di nos. Forsa na su famia i amigunan rònt mundu.
Wilemstad, Kòrsou


text:
Opleidingsinstituut Rechtshandhaving & Veiligheidszorg (ORV) a entregá diploma na 13 studiante ku a pasa e opleiding ‘Buitengewoon Agent van Politie’ ku éksito. ORV a entregá e diplomanan durante di e seremonia di entrega di diploma Basis Opleiding Kustwacht (BOK), organisá pa Kustwacht djabièrnè 8 di òktober 2021 na Marine Basis Parera. Durante e seremonia menshoná direktor di ORV sra. Falbru, a dirigí palabra na kursista- i presentenan.
BUITENGEWOON AGENT VAN POLITIE
E opleiding ta kapasitá e trahadó di e servisio menshoná ku ta traha den seguridat i órden públiko pa loke ta trata area di trabou di e servisio. E studiante ta alsa nan nivel di investigashon i trahamentu di proses-verbal despues ku nan a terminá e estudio. E funshonarionan a risibí lès den e materianan Inleiding Recht, Strafrecht, Strafvordering, Staatsrecht, Profesionele Gespreksvoering, Beroepsethiek, Rapporteren, Praktisch Optreden, Ambts en Geweldsinstructie, Proces-verbaal, i otro materianan den kuadro di e trabou ku e grupo menshoná ta traha. E funshonario mester hasi trabounan di kontròl, ordén públiko i investigashon pa por kompletá e materia, práktika (Beroepspraktijk Vorming).


text:
Manera ta conoci aña 2020 y 2021 tabata aña nan hopi duro pa e turismo di pais Aruba. Esaki a haci cu ATA mester a cambia strategia y hasta uza fondonan di emergencia pa mercadea pais Aruba.
ATA a selecta un agencia nobo di mercadeo na aña 2020 pa reforsa e strategia na Norte America, despues di un proceso rigoroso. A evalua e diferente agencianan di mercadeo y/of promocion cu ta tuma lugar periodicamente. Esaki ta pa sigura cu tur e agencianan cu ta traha pa Aruba y tambe e ekipo di ATA ta keda skerpi. ATA ta keda percura pa e agencianan ta cumpli cu strategianan stipula pa cada mercado internacionalmente. Pa di e manera aki e vision di pais Aruba keda alinea y asina atrae e turistanan cu nos ta desea.
Actualmente Aruba ta trahando cu e compania “Engine” pa e mercadeo Norte Americano. Ta trahando cu e compania aki desde aña pasa. ATA ta satisfecho cu e resultadonan obteni te cu awor pa “Engine” mey mey di un pandemia. Mirando e retonan nobo di ATA tog a dicidi di cuminsa e proceso pa cambia pa un otro agencia, un agencia cu por pusha e demanda pa Aruba aun mas den e situacion dificil.
Recientemente ATA a inicia un trayecto di investigacion profundo, e proceso aki ta pa sigura cu Aruba ta keda lidera den turismo. E investigacion aki ta parti integral di e strategia pa loke ta trata e plan di mercadeo di aña 2022. Den e plan aki lo bay evalua tur e mercadonan di Aruba pa mira kico ta e punto di benta di cada un di nan. Di e manera aki captura e atencion debidamente di nos cliente teniendo bon cuenta cu e necesidad y deseonan di e consumidor cu nos kier atrae.
ATA semper a tuma decisionnan cardinal a base di e datonan y investigacion haci. E decisionnan y strategianan di ATA semper tabata den consulta cu e Minister y e hunta di supervision di ATA, di e manera aki tur ta riba mesun linea. Den aña 2022 ATA lo bay concentra aun mas riba e perfil di bishitante di “High Value”. Esaki ta referi na e turista cu ta laga mas placa atras den nos economia. Tambe lo bay enfoca riba e perfil di “High Value Low Impact Tourism”, esaki nan ta e turistanan cu ta gasta hopi y respeta nos naturalesa y balornan cultural.
Pa realisa e vision aki caminda gran mayoria di nos bishitante ta respeta locual ta importante pa nos. Pa realisa e importancia aki, no solamente mester enfoca localmente riba educa esnan cu ta provee servicio y bishita, pero tambe den atrae esnan cu afinidad pa nos producto turistico, pero tambe cu balor pa locual ta importante pa nos desaroyo duradero.
E investigacionnan haci pa ATA lo finalisa na october di e aña aki y lo incorpora e resultadonan di e strategia di comunicacion pa 2022 (esaki ta e punto di benta di cada mercado turistico).


text:
Tag Archives: sosten financiero
Aplicacion Sosten Financiero Kwartaal 4 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di cuatro kwartaal di 2021 ta di 22 di october te cu 28 di october, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Aplicacion Sosten Financiero Kwartaal 3 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di tres kwartaal di 2021 ta di 15 di juli te cu 20 di juli, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
RECORDATORIO: Aplicacion Sosten Financiero Kwartaal 2 2021
Awe ta e ultimo dia cu por aplica pa Sosten Financiero pa Empresa Chikito y Mediano pa e di dos kwartaal di 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero a ricibi un notificacion di SVb cu mas informacion. E pago… Mas Informacion
Aplicacion Sosten Financiero Kwartaal 2 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di dos kwartaal di 2021 ta di 15 di april te cu 19 di april, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Aplicacion Sosten Financiero Kwartaal 2 2021
Informacion importante pa tur dunado di trabou cu ta aplica pa Sosten Financiero pa Empresa Chikito y Mediano pa e di dos kwartaal di 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero) por haci esaki desde diahuebs 15 di april, 2021…. Mas Informacion
Aplicacion Sosten Financiero (Kwartaal 1 2021)
Aplicacion Sosten Financiero (kwartaal 4 2020)
Aplicacion pa Sosten Financiero pa Empresa Chikito y Mediano pa ultimo kwartaal di 2020 SVb ta recorda tur compania cu ta bin na remarke pa ricibi e Sosten Financiero pa Empresa Chikito y Mediano (Sosten Financiero) pa e ultimo kwartaal di 2020 (oktober, november y december) cu mester yena un aplicacion den nan portal digital… Mas Informacion
Pagonan di SVb pa Comunidad di Aruba
Banco di Seguro Social Aruba SVb ta informa cu awe 30 di juli 2020 e pago di Subsidio di Salario a tuma luga. Pa e luna aki SVb a ehecuta un pago di 30.3 miyon florin cual a bay pa 18.666 trahado cu a ser afecta pa e crisis a causa di COVID-19. Banda di… Mas Informacion
Sosten Financiero pa Empresa Chikito y Mediano
Recien Gobierno di Aruba a anuncia e Sosten Financiero pa Empresa Chikito y Mediano (Sosten Financiero) cu ta e ayudo pa empresanan chikito y mediano. E ayudo aki ta bin den forma di un sosten financiero di Afl. 4000,- pa kwartaal si ta cumpli cu tur rekisito. E suma ta pa yuda cubri e gastonan… Mas Informacion


text:
E ta manera ayera, pero ya ta 20 aña caba cu DOC Opleidingen, cu a origina den un cooperacion cu Doc Opleidingen & Trainingen na Hulanda, ta aportando na crecemento profesional di e comunidad di Aruba. E compania a cambia di maneho algun biaha pero desde Januari 2016 Doc Opleidingen ta bou maneho di Frits Israël y Geeta Khemlani. Hopi ta e personan cu a drenta e portanan di e edificio di DOC opleidingen cu deseonan grandi pa mehora nan mes y amplia nan posibilidadnan den comercio, nan negoshi of simplemente nan conocemento personal pa ta ‘al dia’. Awe, 20 aña despues y cu miles di graduado, DOC opleidingen a demostra su aporte na Aruba.
Nos kier sigui profesionalisa nos mes y nos comunidad na Aruba. Nos a agrega algun cursonan internacional pa cual nos a sigui curso pa keda acredita pa duna e lesnan ey, manera e curso di e Blanchard Organization, SLII y the FISH! Philosophy.
Asina nos ta pensa cu nos por contribui mas mihor na e recuperacion di nos economia den un forma responsabel y duradero. Nos lema ta Lead by Learning, y nos ta aplica esaki primeramente na nos mes tambe!


text:
Karta di Daisy Coffie na Kolegio Ehekutivo riba punto di agenda “Rapòrt investigashon integridat”
Na Kolegio Ehekutivo di Entidat Públiko di Boneiru
Parke Wilhelmina 1
Kralendijk Boneiru
P r e s e n t e.
Boneiru, 15 di novèmber 2020.
Apresiabel Kolegio,
Refiriendo na e desaroyo di e reunion fechá 12 di novèmber 2020 ku e punto di agènda “ Rapòrt investigashon integridat”, kombiná ku un konferensia di prensa ku gezaghèber a tene riba e tema aki, suskrito ta sinti e nesesidat pa buska klaridat den henter e asuntu aki.
Na promé lugá mi ke pa e preguntanan ku mi a hasi durante e primera tanda di e reunion menshoná, ku no a ser kontestá ainda (marká ku hel den e dokumento athunto), ser konsiderá komo parti integral di e dokumento aki ku e petishon pa sea kontestá nan promé ku kontinuá ku e segundo tanda di e reunion òf kontestá nan den e promé reunion públiko ku lo keda tené despues ku Kolegio risibí e dokumento aki.
Pa loke ta trata e konferensia di prensa ku gezaghèber a tene, den kua Sr. Gezaghèber ta hasi menshon di e echo ku segun Sr. Gezaghèber miembronan di Konseho Insular lo a desviá for di kontenido di e rapòrt pa konsentrá riba prosedura i hasta rekurí na akusashonnan infundá lo siguiente:
- Gustosamente mi ke sa na kua miembronan di Konseho Insular Gezaghèber ta referí den e konferensia, ya ku Sr. Gezaghèber su deklarashonnan tin un tono general dirigí riba Raad kompleto.
- Kon Gezaghèber por papia di e echo ku segun e no a trata kontenido di e rapòrt, si ningun pregunta hasí riba e kontenido no a keda kontestá te ainda. I netamente na final di e promé tanda mi a indiká ku basá riba kontestanan riba mi preguntanan lo mi elaborá den segunda tanda. No a kontestá tur mi preguntanan ni nos no a yega na segunda tanda. Pues e konklushon di gezaghèber ta totalmente for di sla sigur pa loke ta toka frakshon Coffie.
Mirando e loke mi a deskribí ariba, ta hiba mi na trese adishonalmente e siguiente preguntanan.
- Kon ta hasi drenta den debate riba kontenido ora 4 di e 7 temanan -Bon Lab su investigashon ta kanando separá- a keda será ku un deklarashon vago di “Geen(genoeg) onderbouwing“. Un deklarashon ku hasta un diputado a uza den su presentashon kreando e impreshon ku nada lo no a tuma lugá pa loke ta e 4 puntonan i ku lo ta kontra e prinsipio di integridat. Gezaghèber lo ta dispuesto awor si pa pone tur dokumentu relashoná ku e investigashon aki na disposishon di Raad sin ningun klase di sensura i/o restrikshon pa hasi un debate riba kontenido posibel?
- A keda establesé ku un diputado, Sra. Den Heyer a persistí pa a bin un investigashon imparsial i independiente di henter e “ dosié di traspaso” i ku sobrá miembronan di Kolegio a rechasá. Ki konklushon diputado den Heyer a saka awor ku parti di e investigashon a keda konkluí ku “Geen(genoeg) onderbouwing”. E diputado ta konkluí ku ela haña rason?
Sr. Gezaghèber, segun mi humilde opinion tin mas ku sufisiente rason, pa e investigashon pa ku integridat den BHM i su yunan lo a bai mas profundo, i asina hasi un debate riba kontenido posibel. Mi ta menshoná, pero no limitativo.
- “Onzakelijke contracten van aangetrokken consultants”, kaminda no por stipulá e relashon di e “opdracht”, e pago i e “prestatie” (resultado);
- A uza BHM komo “work-around”;
- A tuma lugá “hand-picked benoemingen”;
- Konsentrashon di “ONV’s” den man di un diputado;
- Envolvimentu di büró di diputado den e kompanianan;
- Kopiamentu di modelonan ku otro paisnan a uza i apliká nan sin mas na Boneiru.
Temanan di diskushonnan relashoná ku entre otro e puntonan aki ku defakto a forma e esensia di e disputa entre e eks direktor interino i mui en espesial e mesun diputado di kua e rapòrt ta konsehá i rekomendá pa no konsentrá tur e outoridatnan den su man so. I ta p’esei mi a bisa ku a tapa e esensia di e problema “Eliminá BHM” i a konsentrá riba un tema ku no direktamente ta kai bou di BHM pero ku e eks direktor a bin topa riba su mesa. Ku a envolví e tema aki den e investigashon ta korekto i e konklushonnan ta papia palabra kla pa loke ta violashon di integridat. I ku mester tuma pasonan apropiá awor i pa evitá ripitishon den futuro ta opvio.
Sr. Gezaghèber, praktikando transparensia komo un di e prinsipionan di bon gobernashon, c.q. integridat, e siguiente preguntanan ta dirigí na bo persona ku ta ehersé e funshon di kuidadó di prinsipionan di bon gobernashon i di prinsipionan di integridat den gobernashon i atministrashon di nos isla. Gezaghèber ta hasi esaki, a lo ménos Gezaghèber tin ku hasi esaki komo un órgano outónomo pará riba partidonan i sin distinshon di persona i/o funshon.
Den e funshon ei Gezaghèber a konstatá posibel iregularidatnan i a ordená un pre-investigashon i despues un investigashon formal riba dos punto ku a sali for di e pre-investigashon
Pregunta
- Komo ku e dosié di traspaso a trata BHM i su yunan, di kua Gezaghèber ta presidente di Reunion di Akshonista di BHM (AVA) Gezaghèber no ta di opinion ku e investigashon for di den salida lo mester a bai den man di un instansia imparsial i independiente, manera entre otro diputado Den Heyer a sugerí i no mester a keda duná na bo konsehero(nan) riba e tema di integridat?
- Gezaghèber no ta di opinion ku e desishon aki a lanta e persepshon di parsialidat i di no ophetividat i ku riba su mes a tacha e prinsipio di integridat?
- Gezaghèber ta dispuesto pa ainda pone e investigashon aki den man di un instansia imparsial i independiente pa kita tur persepshon di “belangenverstrengeling”?
- Ki ekspertisio di investigashon e konsehero i esnan ku a asistié ta disponé di dje. Den e kuadro aki Raad por a haña e CV di e persona(nan) envolví for di kua ta ilustrá nan ekspertisio riba e tereno di investigashon?
- Gezaghèber su antesesor den un kaso similar di investigashon kontra iregularidat a haña presentá un moshon di deskonfiansa ku a keda honrá pa Ulanda i ku a resultá den su retiro komo gezaghèber. Gezaghèber por informá raad si Gezaghèber a risibí un òf otro menasa den e direkshon aki similar na Gezaghèber su antesesor?
- Gezaghèber por informá Raad ku si den un òf otro forma Gezaghèber a kompartí resultado di e investigashon aki i/o konsultá ku un òf otro instansia gubernamental lokal òf di Reino ku no ta Kolegio Ehekutivo tokante e rapòrt aki.
- Sr. Gezaghèber, bo persona a ordená e investigashon. Sr. Gezaghèber tin e resultado. Ki konklushon Sr. Gezaghèber a saka for di e konklushonnan i ku konseho Sr. Gezaghèber tin pa Raad a base di ku Sr. Gezaghèber sí a tuma nota profundo di e kontenido di e rapòrt. Tabatin violashon si òf nò di prinsipionan di Good Corporate Governance i kuné violashon di prinsipionan di integridat?
- Si e kontesta ta SI ki paso Sr. Gezaghèber ta tuma pa ku e violashonnan riba nan mes i ki paso pa evitá den futuro ripitishon di e susesonan aki?
___________________________________________
Désirée Coffie, Miembro di Konseho Insular di Boneiru


text:
WILLEMSTAD.- Minister di Salubridat Públiko, Medio Ambiente i Naturalesa Zita Jesus-Leito lo tuma karta den e asuntu tokante desaroyo di konstrukshon di hospital nobo.
Pero te ainda Jesus-Leito no a tuma desishon final kon ta bai sigui ku hospital. Manera ta konosí na komienso di e aña aki organisashon finansiero di kontrol SONA a splika ku organisashon di ehekushon Berenschot ya no ta forma parti di e proyekto mas. “SONA a splika ku na 2013 a kumbiní ku Berenschot pa kontra un porsentahe fiho (fixed fee) e kaba e proyekto di Hospital Nobo pa pueblo di Kòrsou pa promé di yanüari 2017. Sinembargo e hospital no ta kla ainda, i pa evitá gastunan adishonal i/òf claim sin ta na nodi, SONA a disidí pa e mes kontinuá ku e trabounan di ehekushon i pa manehá e kontrakt”, SONA a splika.
Esaki ta nifiká ku entrante promé di yanüari 2017 Berenschot no ta outorisá mas pa fungi komo organisashon di ehekushon pa SONA.
Un otro desaroyo ta ku eks-minister di Salubridat Victorina un mei aña pasá a duna órden pa traha un rapòrt tokante desaroyo di e konstrukshon. Kompania di abogasia FCW Legal a koordiná huntu ku e kompania di Bèlgika VK Architect Enginering un rapòrt tokante konstrukshon di e hospital. Minister Jesus-Leito a puntra dos luna pa bin ku klaridat kon por sigui ku konstrukshon di hospital nobo. Na e momentu aki SONA ta hasi su trabou. “Hospital ta den konstrukshon te ainda. Esaki ta positivo”, segun Jesus-Leito. Te awor e ta studiando tur posibilidatnan kon por sigui.
Bron: Extra


text:
Milisia di Korsou ta yuda polis den kontrolnan riba kaya.
KOMUNIKADO DI PRENSA 138 / 2020
5 aprel 2020
Milisia di Korsou ta yuda polis den kontrolnan riba kaya.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Durante di kontrolnan ku polis ta ehersé riba kaya den kuadro di e medidanan ku gobièrnu
a tuma pa evitá plamamentu di e vírus di Corona (esta ‘toque de queda’ i ‘shelter in place’),
polis ta keda asesorá pa miembronan di milisia di Kòrsou (CurMil).
E tareanan di e miembronan aki ta konsentrá nan mes prinsipalmente na e diferente
‘roadblocks’ rònt Kòrsou.
E yudansa di CurMil aki no ta algu nobo. Den pasado na diferente okashon durante di
kontrolnan di tráfiko, polis por a konta ku e yudansa aki.
Den dianan ku ta sigui, kontrolnan lo kontinua i polis lo aktua determina kontra esnan ku ta
riba kaya sin un motibu balido of ku no por proba esaki.
E petishon ta ketu bai pa permanese na kas si no tin nesesidat pa ta riba kaya pa kasonan
urgente.


text:
Triduo i Fiesta
Parokia di La Bírgen di Coromoto ta di fiesta djadumingu 5 di sèptèmber pa 10 or di mainta en konekshon ku Fiesta di su patrono La Bírgen di Coromoto. Despues e Misa nos tin un bríndis.
Djadumingu 5 di sèptèmber e dos otro misa, di 7 or mainta i 6 or atardi ta kai afó.
E triduo ta kuminsá djaweps 2 di sèptèmber. Pa 7 or anochi nos ta resa Santu Rosario i e siguiente dos dianan tambe. Pa 7.30 or nos tin un Santu Sakrifisio di Misa e dianan aki.
Ban selebrá huntu nos Mama di Señor, La Bírgen di Coromoto. Nos tur ta keda kordialmente invitá.
[Deboshon na “Nuestra Señora di Coromoto” of “La Bírgen di Coromoto” ta haña su orígen den dos aparishon di La Bírgen na kasá di hefe di un tribu indjan, na aña 1652, den region di Coromoto na Venezuela kaminda riunan di Guanare I Tucupido ta uni ku otro. Ora nan a yega banda di un bahada skèrpi, a parse nan dilanti di ripiente un Señora tur na lus briante, ku un Yu masha bunita den su brasa. El a pidi nan di risibi Boutismo: e awa ku ta kita piká.
Riba dia 8 di sèptèmber di aña 1652, di ripiente un lus skèrpi a aparesé. Riba stupi di kas, e Señora tabata pará, tur lus dii bunitesa. Mesora e indjan a rekonosé e Señora bunita. E indjan a bula lanta for di su kama, kohe su flecha, I el a bis’E amenasando: “Si mi tira Bo mata, lo Bo laga mi na pas”.
E Señora a drenta I e indjan a hisa su man na laria pa kohe e Señora I sak’Ė pafó. E Señora a disparsé miéntras e indjan tabata tene su man será komo si e tabata tene algo den dje. Anto el a grita bisa su kasá: “At’aki, mi ten’E”. Pero ora el a habri su man, e tabatin un imágen di e Señora, ku tabata manda lus.
Un hómber spañó, yamá Juan Sánchez a pidi e imágen aki. E indjan a dun’é I el a bai kas kuné. Aya el a traha un altá chikitu pa La Birgen.
Awor tur hende por mira e imágen di La Birgen den su Santuario, 8 kilometer pafó di Guanare ku su Santidat Pablo II a bendishoná na aña 1996.


text:
Brazil Taekwondo Stichting a reuni pa cuminsa prepara pa e Cena di Pasco.Posted: September 14, 2014 in Johnny Habibe
Oranjestad-Diabierna ultimo Brazil Taekwondo Stichting a reuni hunto cu su directiva na unda cu a discuti varios puntonan. Awor cu e tempo ta acercando a cuminsa plania pa e Cena di Pasco y intercambio di regaldo.
Mester cuminsa plania e fiesta cu lo bay ta mas grandi cu esun di aña pasa. Lo cuminsa pa 7’or di anochi pa asina e por caba pa 11’or y mey di anochi. E aña aki lo bay saca e ganador di e concurso di Prensa di aña 2014 cu lo biaha cu e 3 teamnan di Brazil Taekwondo Stichting pa Surinam dia 28 di Februari 2015. Tur aña Brazil Taekwondo Stichting ta trata di haci e Cena di Pasco algo unico na unda cu e atletanan ta central na e anochi aki cu sa tin hopi sorpresanan. Alberto Klabér no por saca afor ainda kiko tur lo bay tin, pasobra ainda e ta tratando di haya informacion di algun di e cosnan cu e kier haci. Un di e cosnan ta cu Santa Claus no por ta presente door di su compromisonan. Aña pasa hopi stoel a bay laira ora cu e atletanan tabata buscando e regaldonan cu tabata tin bou di 3 stoel pega. E aña promer tabata e potretnan cu a wordo laba durante di e Cena di Pasco ora cu tur hende tabata cenando. Tambe hopi a saca potret cu e hall of famer Alberto Klabér y a haya e potret ey saca den un leishi 30 minuut despues cu a saca e potret. E aña aki no sa kiko tur ta bay sosode ainda, pero ta bay ta algo otro.
Hopi ta puntra ta kiko ta bay pasa of kiko ta bay tin. Un cos a sali afor ta cu Prensa lo bay ta central den esaki e aña aki.


text:
Diasabra 10 di april 2021 Santo Eucaristia ta cuminsa pa 7 or di mainta na Alto Vista , prome ta resa Santo Rosario pa 6.15 “Misterio Gososo”, despues ta resa Salve Regina.
Ta invita tur fiel pa asisti diasabra 10 di april na un Santo Sacrificio di Misa. Mama Maria a bisa na Fatima n’e tres wardadornan, “Tene abstinencia y haci obranan di caridad pa haya Indulgencia Plenaria.
Laga nos bay diasabra mainta tempran, pa hunto cu pastoor Huancho nos ofrece un ora pa Cristo. Asina nos ta asisti n’e bunita ora den un biento fresco di lama, y resa pa tur esnan cu ta sufri di e pandemia cu ta azota mundo. Cada hogar ta sinti e afecto aki, cu no ta agradabel. Laga nos resa pa necesidad di Iglesia Universal, pa Papa Francisco, Obispo Luis Secco, tur sacerdote y diaconan.
Pa nos Gobernantenan y tur cu ta carga responsabilidad pa nos pais Aruba. Laga nos resa pa enfermonan den hospital, cu pronto recuperacion.Pa tur cu ta tristo cu a perde un famia, of un ser keri. Hopi hende no tin un trabou fiho. Laga nos ta gradici Dios pa obranan ricibi. Dios manda pa tur esnan den necesidad spiritual y economico solucion pa nan por biba den trankilidad. Pa nos grandinan den cas y centronan pa enfermonan na cas, y den exterior cu pronto bolbe na cas.


text: Statia konosé hopi problema ku mucha muhé teenager. Serka e mucha muhénan aki por papia di tiki konfiansa propio, dropout i tin biaha abusu seksual tambe. Dor ku nan ta seksualmente aktivo for di un edat yòn tin hopi kaso di embaraso hubenil ta bini dilanti. Samenwerkende Fondsen Cariben a duna sosten na un fundashon ku ta guia mucha muhé entre 8 i 15 aña pa yuda nan ku gana konfiansa propio i formanan pa nan por defendé nan mes, ku nan tabatin nesesidat di dje. Den e programa di counseling i seshonnan di mentorado ta konfrontá e mucha muhénan ku e konsekuensia di nan komportashon i ta diskutí riba alternativanan. E mayornan tambe ta risibí informashon i konseho di moda ku nan por sigui guia nan yu muhé na kas.


text:
Siman a habri pa ATIA cu un reunion cu lider di fraccion di MEP, Sra. Eveline Wever-Croes y dos coleganan parlamentario, Sr. Guillfred Besaril y Sr. Chris Romero. Fraccion MEP a pidi e reunion pa sera conoci cu e presidente di hunta y e directora nobo pa intercambia ideanan. ATIA a honra e peticion aki dialuna di e siman aki.
Durante e reunion ATIA a vocifera varios punto di interes pa cu cierto topiconan importante den nos comunidad en general, pero mas en especial den comercio. Temanan manera economia, finanzas publico, cuido medico, proteccion di medio ambiente y criminalidad a wordo tresi dilanti como algun di e puntonan di interes mas grandi pa ATIA como e representante di comercio.
Sra. Eveline Wever-Croes na su turno a comparti algun elemento importante di vision di partido MEP pa cu eleccion den 2017.
E reunion a bai den un ambiente hopi agradabel y ta spera di continua cu e linjanan di comunicacion abierto pa mantene dialogo riba topiconan importante pa comercio y Aruba en general.


text:
Enseñansa Obligatorio
E ley di enseñansa obligatorio a drenta na vigor na Aruba. Cu esaki pais Aruba a tuma e obligacion pa garantisa y realisa e derechonan di cada mucha cu ta cay bou di e ley Arubiano aki. Tur mucha for di 4 aña te cu 16 aña cu ta biba na Aruba ta suheto di e ley di enseñansa obligatorio.
Enseñansa ta hopi importante pa e desaroyo cognitivo y formacion social emocional di un mucha. Door di bay scol regularmente e mucha ta desaroya contacto social y esey ta preveni cu e ta keda atras. Ta importante pa e mucha / hoben desaroya su mes y ta bon prepara pa e comunidad y mercado laboral. Aki enseñansa ta hunga un rol central. Enseñansa ta necesario pa un mucha /hoben desaroya su mes y pa e por funciona bon den comunidad. E derecho di enseñansa ta un di e derechonan fundamental di cada mucha. Por haya mas informacion riba e website:
Pregunta y contesta tocante Enseñansa Obligatorio (Leerplicht)
Kico ta enseñansa obligatorio?
Ken ta cay bou di eseñansa obligatorio?
Ki ora por papia di dispensacion (vrijstelling)?
Mi por tene mi yiu un dia na cas?
Kico mester haci si kier duna enseñansa na cas?
Mucha special, mucha ilegal y mama hoben
Ley di enseñansa obligatorio ta conta tambe pa e muchanan special of cu mester enseñansa special?
Y pakico mi tin di bay scol si mi ta special?
Si mi ta ilegal na Aruba, mi mester bay scol toch?
Nos ta ilegal na Aruba, nan por expulsa nos?
Si mi ta bay scol na Aruba, e ora ey mi por keda na Aruba tambe?
Bo ta un mama teenager cu no a termina scol?
Documento
- Guia relaciona cu formulario di peticion di Bureau Leerplicht Aruba
- Sample Formulario di Peticion
- Richtlijnen mbt de aanvraagformulieren van Bureau Leerplicht Aruba
- Sample Aanvraag Formulier
- Verzuimregistratie en Codes
Pa mayor
- Carta di informacion pa mayor (via scol)
- Splicacion di e sistema di formulario pa mayor
- Brief voor ouders/verzorgers (via de school)
- Uitleg formulieren voor ouders
Pa scol
Noticia
- Dienst Inspectie cu servicio adapta (3/29/2021)
- Dienst Inspectie y Bureau Leerplicht cu orario adapta (8/7/2020)
- Vakantieroosters 2020-2021 y 2021-2022 ta aproba (10/3/2019)
- Concept Vakantierooster 2020-2021 y 2021-2022 (8/7/2019)
- Procedura di planificacion di Vakantie di Scol (3/1/2019)
- Procedura pa Vakantie di Scol (12/23/2018)
- Vakantierooster 2019-2020 ta aproba (9/7/2018)
- Concept Vakantierooster 2019-2020 (5/25/2018)
- Vakantieroosters y ATV-dagen (3/14/2018)
- Vakantierooster 2018-2019 aproba (7/10/2017)


text:
Buenos Aires 2018News
Ceremonia di despedida pa e Delegacion Hubenil
Nan ta cla pa sali pa e Weganan Hubenil Buenos Aires 2018
Dialuna anochi den e Frank Conway room di Casa del Mar Beach Resort Aruba, Comite Olimpico Arubano (COA) a tene un anochi ameno y masha special, unda a celebra e ceremonia di despedida di e delegacion hubenil cu dia 2 di oktober proximo lo sali pa e Weganan Olimpico Hubenil cu lo tuma lugar na Buenos Aires, Argentina. Na e ocasion aki tabata presente, seis di e shete atletanan y e coachnan, miembronan di directiva di COA, e diferente comisionnan di COA, mayornan, federacionnan, invitadonan special y miembronan di Prensa.
Presidente di COA, Sr. Roy Mezas y Secretaria General di COA y Sra. Nicole Hoevertsz a dirigi algun palabra na esnan presente unda a splica riba e experencia y importancia cu e weganan lo ta pa nos delegacion. Ta bon pa menciona cu pa prome biaha e Weganan Olimpico Hubenil lo ser teni den e continente America pues un momento historico di esnan cu lo forma parti di esaki. E impacto sin duda lo ta uno grandisimo riba bida di cada atleta cu lo recorda pa semper e bunita momentonan. Manera a ser bisa mirando e nivel halto di competencia, esaki no lo bay ta facil pero cu motivacion, determinacion y e disciplina cu cada atleta a demostra durante nan preparacion no tin duda cu nos atletanan lo briya na dicho weganan. A lo largo ta e 7 miho atletanan hubenil lo representa Aruba, mei mei di e mihor 4000 atletanan hubenil di e 206 paisnan participando na e Youth Olympic Games.
Team Aruba ta consisti di e landado Anahi Schreuders, e tenista Patrick Sydow, e tri-atleta Giannon Eights, e duo femenino di beach volleyball Kayla Arends y Mali Rafiniy e duo masculino di beach volleyball, Raibiently Mercalina y Brian Howell.
Hefe di Mision, Kenneth Vrolijk a duna informacion general di e biahe di e delegacion y e reglanan cu mester tene cuenta durante di e dos siman y mei na Buenos Aires. Por ultimo, e atleta di Beach Volleyball, Kayla Arends a wordo nombra como abanderado, e lo bira e persona cu lo carga e bandera di nos pais durante e ceremonia di apertura di e Weganan Olimpico Hubenil na Buenos Aires, Argentina. Durante di ceremonia di traspaso Presidente di COA, Sr. Roy Mezas a otroga e bandera di Aruba na hefe di mision, Sr. Kenneth Vrolijk cu na su turno a pasa esaki na e abanderado atleta Kayla Arends di beach volleyball.
E famia grandi di Comite Olimpico Arubano y Aruba completo ta desea cada un di e integrantenan di e delegacion pa e Weganan Olimpico Hubenil tur clase di exito y lo sigui nan pasonan di cerca, manteniendo pueblo di Aruba na haltura na tur momento.
Photo Credit: COA/Seever Krozendijk


text:
"Durante di un enkuentro ku prensa djaweps 16 di novèmber Minister di Hustisia señor Quincy Girigorie"...
VVRP a ranka sali ku un trayekto di reorganisashon di e servisio...
Willemstad - Promé Minister di Kòrsou, sr. Eugene Rhuggenaath, ta ousente pa un biahe di trabou den e periode di 20 pa 24 d...
Servisio pa Obra Públiko (OW) ta anunsiá ku ta bai finalisá trabounan di rekonstrukshon na Piscaderaweg...
Willemstad - Gobièrnu di Kòrsou ta informa ku awe djadumingu awor Prome Minister Sr. Eugene Rhuggenaath ta tene un diskurso...
Lo tin seshonnan di informahson i registrashon den bario...


text:
ORANJESTAD, Aruba – 27 maart 2020: For di december 2019 cu Corona Virus COVID-19 a introduci su mes na Wuhan China, te cu awe maart 2020 un totaal di 26.935 mil hende a muri pa motibo di COVID-19. For di januari 2020 Departamento di Salud Publico a cuminsa duna informacion na comunidad riba e virus di COVID-19 y con pa proteha nos mes di esaki. Na luna di maart pa ser exacto 13 di maart 2020 Aruba a sera conoci cu su prome caso y despues di esey e cifrasnan solamente a keda subi. Apesar di tur informacion duna na comunidad di parti DVG y tur medida tuma pa Gobierno pa evita cu e virus sigui plama, si e hende no tuma su responsabilidad y cambia su comportacion; hopi hende lo por bay muri. E ta e tristo realidad cu COVID-19 ta e causa di hopi morto rond di mundo y Aruba lo no ta un excepcion si comunidad no tuma COVID-19 na serio y cuminsa aplica distancia social, distancia fisico y keda na cas lo mas posibel. Na e momento aki e mortalidad di COVID-19 rond mundo ta 3.4%. Esaki ta nifica cu di cada 100 hende infecta 3 hende lo muri.
Y esaki ta e realidad cu Aruba tambe lo tin cu enfrenta si como comunidad nos no actua awor y keda cas.


text:
KRALENDIJK – Aktualmente Sindikato ABVO Boneiru ta tratando na haña datonan korekto di tur miembro registrá. Esaki ta den kuadro pa di awó i den futuro por tin un kontakto direkto ku kada miembro.
Durante di repartishon di agènda nobo di aña 2020 pa miembronan, a bin konstatá ku riba lista di registrashon no ta tur dato ta kuadra. Esaki sea, e miembro a yena por ehèmpel departamentu sin yena ta kua afdeling. Esaki a trese kuné ku entre otro tin bastante miembro ku ainda no a risibí nan agènda.
Un otro motibu ta ku na momentu ku tin kualke aktividat, ABVO no por alkansá tur su miembronan dirèkt i pa tal motibu mester pasa i saka aviso na radio i den korant. Esaki tampoko no ta práktiko debí ku no ta tur miembro ta skucha radio i/òf lesa korant.
Pa miembronan ku no a risibí nan agènda ainda pa tuma kontakto ku sr. Robert Sances (presidente), sra. Joanny Trinidad (sekretaria) òf sra. Betty Martis (kolaboradó).
ABVO ke hasi un yamada pa por fabor manda datonan di nobo i korekto pa por aktualisá lista di miembresia.
Por hasi esaki via app na number di telefòn 522-3099 òf via mail na robertsances@gmail.com. Ta rekerí den e kaso aki yena e departamentu i afdeling korekto, un adrès di email i si ta deseabel un number di telefòn.
Di e manera aki nos por aktualisá e lista di miembresia, pero tambe kuminsá manda nos boletinnan informativo na tur nos miembronan.
ABVO ta sigui krese na miembresia i ta trahando duru na adelanto di su miembronan.


text:
FIU ta hasi denunsia na OM Mákelar i bendedonan di outo ku no a registrá na FIU
FIU ta hasi denunsia na OM
Mákelar i bendedonan di outo ku no a registrá na FIU
E siman aki, Ministerio Públiko (OM) a risibi denunsia di Financial Intelligence Unit Curaçao (FIU, konosí antes komo MOT). Despues di un proyekto piloto, FIU a hasi denunsia kontra 44 mákelar i bendedo di outo ku no a registrá serka FIU. Diferente biaha FIU a a manda karta i a sinta tras di e grupo di empresario aki pa nan registra. Registrashon ta obligatorio i esnan ku no ta registra na FIU ta komete un delito.
Ministerio Públiko ta haña registrashon di tur esnan ku tin e deber pa hasi esaki hopi importante. Registrashon ta inisio di responsabilidat di e empresario pa mèldu transakshonnan no usual na FIU. Ta papia di transakshon no usual entre otro ora tin indikashon ku ta trata di labamentu di plaka òf ora paga un montante kèsh ku ta riba e montante preskribí pa lei. Mèldumentu di transakshonnan no usual i hasi investigashon di kliente ta pilarnan importante pa kombati labamentu di plaka i finasiamentu di terorismo. Mèldumentu di transakshonan no usual ta esensial pa difikultá pa kriminalnan por laba plaka obtené dor di aktividatnan kriminal.
Ministerio Públiko ta bai ofresé e 44 mákelar i bendedo di outo un transakshon bou di kondishon ku nan lo registra na FIU. Si esaki wòrdu pagá na tempu, ta evita un seshon públiko den korte penal.
Pa mas informashon tokante kon pa mèldu na FIU por subi e websait http://www.fiucuracao.cw.


text:
WILLEMSTAD – Cien ex-studiantenan na Corsou a uni nan mes como cu mal comunicacion cu DUO pa añanan largo, a hinca nan den problemanan financiero. Minister di Enseñansa di Corsou, Marilyn Alcalá-Wallé (PAR) ta sostene nan den nan lucha.
E ex-studiantenan ta bisa cu nan kier ‘paga nan debenan mas pronto posibel’, pero DUO ta stroba nan.
E minister di Enseñansa di Corsou ta papia hasta di un ‘liña no integro’ entre DUO y e deurwaarder local, y a manda su colega-minister Hulandes un carta urgente unda ta pidi pa un ‘ínvestigacion profundo’.
“DUO ta comunica via mail cu post. Bo por yama tambe. Sinembargo studiantenan mester warda hopi tempo pa haya claridad riba nan debe pa yega na un areglo di pago husto”, asina Rossy Reyna, consehero financiero di e departamento di Enseñansa, Ciencia, Cultura y Deporte ta indica.
“Mientrastanto e deurwaarder si ta tuma medidanan lihe pa cobra placa y tampoco ta duna mucho cooperacion pa yega na un areglo di pago husto”, segun Reyna.
Midimento di cargo financiero ta insuficiente
Ex-studiantenan ta bisa cu DUO no ta tene cuenta suficiente cu circunstancianan local di Corsou den nan calculacion di gastonan mensual. E salarionan ta hopi mas abou compara cu na Hulanda y tin un otro sistema di belasting.
“Mayoria di e ex-studiantenan kier paga nan debe, pero e gastonan mensual mester ta pagabel si”, Richanel ta bisa, un di e voceronan di e ex-studiantenan.
“Nos ta tende di sumanan di 1500 florin Antiyano (740 euro) pa luna, cual ta mas cu e sueldo minimo na Corsou.”
Jerry, kende ta un otro vocero di e ex-studiantenan, ta bisa cu DUO ta tuma e salario bruto den nan calculacion di capacidad financiero. “Esey no ta e suma cu ami ta ricibi riba mi cuenta. Ainda mester kita mi seguro medico SVB y otro impuestonan.”
Ta alerta deurwaarder mucho lihe
E ex-studiantenan ta haya cu DUO ta alerta deurwaarder mucho lihe prome cu nan a yega na un solucion.
“DUO Hulanda ta hung’e asina cu ex-studiantenan di biaha ta cay bou deurwaarder. Nos no por decarta cu tin un conexion entre DUO, deurwaarder y Corsou”, segun minister Alcalá-Wallé.
“Mi lo pidi minister di Enseñansa na Hulanda pa haci un investigacion profundo di un posibel liña no integro entre DUO y deurwaarder.”
E ex-studiantenan ta den combersacion cu e minister y a entrega rapportnan extenso di e mal comunicacion cu DUO. E minister a manda esakinan hunto cu e carta di urgencia riba 22 juli pa minister Van Engelshoven na Hulanda. Den e carta e ta haci un yamada pa ‘soluciona e inkietud y tratamento inhusto’.
Reaccion DUO y ministerio
Te ainda e ministerio Hulandes di Enseñansa, Ciencia, Cultura (OCW) no a contesta riba e carta di Alcalá-Wallé.
Ret Karibense a tuma contacto cu e departamento OCW na Hulanda, pero nan ta bisa cu ‘ainda nan ta trahando riba un contesta’ y ‘esaki ta rekeri mas tempo’.
DUO ta comenta cu ‘nan ta haya e preguntanan di e ex-studiantenan di Corsou valido’ pero un contesta riba nan ‘dificil awor’.
“Nos kier duna e minister e espacio pa contesta prome y no anticipa riba esaki.”
DUO ni OCW kier confirma cu tin un problema grandi na Corsou.
Investigacion di ombudsman Hulandes
E ex-studiantenan tambe a acerca e ombudsman na Hulanda, Reinier van Zutphen. E ta indica cu nan ta ricibi ‘mas kehonan contra y señalnan riba DUO di parti di ex-studiantenan den exterior’.
“E ex-studiantenan kier paga nan debe sinembargo no por. DUO eora ta tuma medidanan pisa”, e ombudsman Hulandes ta bisa.
E instancia aki a cuminsa investiga DUO su sistema di cobransa di ex-studiantenan bibando den exterior. Nan kier warda e resultadonan di e investigacion aki prome di reacciona riba e situacion. “Nos ta spera di publica nos investigacion fin di aña.”